Kejohanan Dunia Main Sorok-sorok Yang Diadakan Di Itali Setiap Tahun

Permainan 'Aci Sembunyi'. 'Aci Nusut', 'Sorok-sorok' dan banyak lagi nama lainnya adalah permainan yang sering dimainkan kanak-kanak pada waktu dahulu. Walaupun permainan ini belum menjadi acara sukan Olimpik, namun ada usaha yang sedang dilakukan untuk ke arah itu. Permainan ini sebenarnya cukup popular sehingga memiliki kejuaraan dunia sendiri.

Bermula pada tahun 1960-an sehingga awal tahun 1970-an, Consonno adalah sebuah kawasan perkampungan desa di wilayah Lecco, utara Itali. Kawasan yang mempunyai hutan tebal itu telah ditukar kepada sebuah bandar peranginan yang diberi jolokan "Las Vegas Itali".

Kawasan yang melalui pembinaan berperingkat selama bertahun-tahun itu bertukar menjadi taman tema atau taman permainan orang dewasa bagi mereka tinggal di Milan dan bandar-bandar lain yang berdekatan.

Seorang pemaju hartanah, Count Mario Bagno, adalah orang yang bertanggungjawab membangunkan Consonno. Dia berharap dapat mencipta versi Las Vegas sendiri di Italy.

Bagi meneruskan projek yang menjanjikan kemewahan dan peluang pekerjaan itu, Bagno telah menghalau komuniti kecil petani yang telah tinggal di situ untuk beberapa abad lamanya dan memulakan kerja pembinaan.

Sepanjang tahun 1960-an, Badno telah membina koleksi bangunan mewah dan unik di Consonno termasuk hotel mewah, pagoda Cina, menara dan istana abad pertengahan.

Selepas itu dia menambah lagi pelbagai bentuk hiburan seperti landasan kereta api pelancong dan kelab malam. Dia juga berharap dapat menyiapkan zoo, landasan pesawat dan litar lumba di masa hadapan.

Namun, keseronokan yang terdapat di Consonno hanya bertahan selama lapan tahun sahaja apabila satu kejadian tanah runtuh pada 1976 telah memusnahkan kebanyakan kampung berhampiran dan jalan raya. Kejadian itu telah menghalang akses untuk menuju ke Consonno.

Usaha untuk memulihkan semula kawasan itu tidak pernah berjaya dan akhirnya ditinggalkan begitu sahaja ditelan alam semula jadi. Hari ini, Consonno adalah sebuah bandar tinggal. Gerai-gerai, restoran, hotel dan dewan tarian yang dipenuhi lukisan "graffiti" di situ memberi sedikit gambaran bagaimana zaman kegemilangannya suatu masa dahulu.

Akan tetapi, selama beberapa hari dalam bulan September, Consonno sekali lagi menjadi hidup dan dipenuhi aktiviti. Ini kerana, setiap tahun akan diadakan acara Nascondino World Championship (Kejohanan Dunia Sorok-sorok atau Aci Sembunyi) berskala besar di situ sejak 2010.

Pada awalnya, ia bermula sebagai acara tunggal yang dimulakan oleh sebuah syarikat kecil penerbitan majalah Itali, CTRL Magazine. Acara itu mendapat sambutan menggalakkan sehingga ia diadakan setiap tahun dan semakin bertambah besar.

Pada tahun 2017, kejohanan yang masuk tahun ke lapan itu telah berjaya menarik 80 pasukan yang mewakili hampir sedozen negara dari seluruh dunia untuk bersaing di Consonno. Setibanya mereka di sana, para peserta sekali lagi menghidupkan semula zaman muda mereka dengan memainkan permainan kanak-kanak dalam versi yang terbaru.

Pemain akan diberi masa 60 saat untuk mencari tempat persembunyian dan kemudian perlu kembali ke 'tapak rumah' (biasanya sebuah tilam angin khas yang bertanda) sebelum ditangkap oleh pencari atau sebelum kehabisan masa.

Disebabkan kawasan lembah itu yang terbentang luas di kaki bukit Alps, persaingan adalah jauh lebih sukar berbanding permainan Aci Sembunyi dan Sorok-sorok yang anda kenali sewaktu kecil.

Acara Nascondino World Championship 2018 yang sepatutnya berlangsung pada 24 hingga 26 Ogos terpaksa dibatalkan pada saat akhir kerana masalah yang tidak dapat dielakkan. Semua yuran penyertaan yang dibayar peserta telah dipulangkan sepenuhnya.

Penganjur acara, Giorgio Moratti, berkata bahawa apa yang menarik tentang kejohanan ini adalah orang dewasa dapat menjadi anak kecil semula ketika kejohanan berlangsung. Walaupun permainan ini nampak ringkas dan biasa, namun ia adalah sesuatu yang berbeza apabila ia dimainkan oleh orang dewasa.

Moratti juga mendakwa kejohanan dunia ini juga diadakan agar orang ramai dapat merasai sejarah Itali, walaupun apa yang tinggal di Consonno adalah sisa-sisa bangunan yang semakin usang.

Consonno dan sejarahnya memang terkenal di seluruh Itali tetapi Moratti mahu oran ramai untuk mengenali bahagian lain kampung-kampung di situ kerana landskapnya yang luar biasa. Dia mahu mengenengahkan "harta-harta" tersembunyi Consonno.

Pada sebelah malam pula ketika acara Nascondino World Championship berlangsung, festival muzik akan diadakan dengan pertunjukkan daripada beberapa artis dan DJ di beberapa lokasi di sekitar Consonno. Selama beberapa hari dalam setahun, Consonno kembali semula kepada zaman kegemilangannya.


5 Watak Marvel Paling Sesuai Untuk Keanu Reeves

Satu masa dulu, aktor terkenal Keanu Reeves seringkali diketawakan kerana lakonannya yang agak kaku serta tidak mempunyai banyak variasi - walaupun dia sebenarnya membuktikan kebolehannya dalam siri trilogi The Matrix, Point Break dan juga filem Speed.

Sehingga kini Reeves dikatakan aktor yang tak mampu membawakan watak-watak lebih dramatik kerana hanya mampu melakonkan beberapa jenis watak sahaja. Bagaimanapun, di sebalik kekurangan yang diperkatakan itu, Reeves berjaya mengekalkan popularitinya serta terus diberikan peluang berlakon banyak watak ikonik; dengan trilogi 'John Wick' menjadi bukti apabila sesuatu watak itu dicipta untuk beliau - dia mampu membawakannya dengan berkesan.

Atas sebab itulah nama Reeves mula disebut-sebut bakal melakukan penampilan sulung dalam siri dunia sinematik Marvel (MCU) seterusnya, selepas berakhirnya era pertama siri filem tersebut. Persoalannya - watak manakah yang paling sesuai dibawakan Reeves? Jom kita tengok 5 watak adiwira yang kami rasakan sesuai untuk pelakon terkenal ini.

Watak klasik ini membuat kemunculan pertama dalam siri komik Fantastic Four pada tahun 1967. Walaupun sudah lama direka, sehingga kini watak ini belum pernah dipaparkan dalam mana-mana filem rasmi terbitan Marvel, kecuali beberapa penampilan di dalam siri animasi khasnya animasi Guardians of the Galaxy.

Wujud beberapa petanda watak ini memang ada dalam dunia sinematik Marvel khasnya di dalam filem 'Guardians of the Galaxy', bagaimanapun tidak dinyatakan dengan jelas benar atau tidak sangkaan ini, buat masa sekarang.

Kenapa kami rasakan Keanu sesuai membawakan watak ini - lihat saja rambut Adam yang panjang dan beralun ditiup angin. Setakat ini, belum pernah lagi aktor terkenal ini mengubah warna rambutnya kepada warna kuning jadi adakah ini watak yang sesuai untuk dia cuba mengubah penampilan beliau?

Setakat ini belum ada apa-apa pengumuman rasmi yang menggabungkan dunia X-Men ke dalam MCU, tetapi kami pasti akan ada kejutan satu hari nanti. Ini kerana X-Men merupakan salah satu pasukan adiwira yang paling dikenali ramai di seluruh dunia dan rugilah Marvel seandainya mereka tidak mengambil peluang ke atas francais ini secepat mungkin.

Watak 'Wolverine' memang sudah sebati dengan aktor asalnya iaitu Hugh Jackman, tetapi permulaan semula francais ini membolehkan aktor baru memperbaharui penampilan watak tersebut dan pada pendapat kami, Keanu Reeves layak untuk menggalas tanggungjawab itu.

Bagaimanapun, fizikal Reeves yang lebih langsing berbanding watak Wolverine asal, mungkin menjadi penghalang. Ini kerana Wolverine merupakan seorang yang rendah dan agak tegap orangnya berbanding Reeves.

Selepas melalui detik-detik hitam menyaksikan sendiri bagaimana aktor terkenal Nicholas Cage cuba melakonkan watak Ghost Rider/ Johnny Blaze dengan berkesan, penulis berpendapat ada baiknya watak menyeramkan ini diberikan kepada Keanu Reeves.

Kita semua tahu Keanu cukup handal membawakan watak lelaki yang sedang terseksa, jadi watak Johnny Blaze yang memilih untuk menggadaikan jiwanya kepada syaitan hanya semata-mata untuk menyelamatkan ahli keluarganya merupakan gabungan sempurna untuk kisah ini.

Selain itu, Keanu Reeves juga adalah seorang penggila motorsikal sejati yang turut bergelar pemilik sebuah syarikat membina motorsikal 'custom'. Nak bukti apa lagi dia akan jadi Ghost Rider yang lebih baik berbanding Nicholas Cage? Penulis menggelengkan kepala sajalah bila tahu Nicholas Cage dipilih sebagai Johnny Blaze. Langsung tak sesuai dan tak kena.

Berbeza dengan Aquaman yang memaparkan aktor sasa Jason Momoa, watak Namor kurang mendapat publisiti di kalangan komik-komik Marvel. Salah satu watak paling lama dalam dunia Marvel, diterbitkan kali pertama pada tahun 1939 - watak Namor mungkin agak mencabar untuk digabungkan ke dalam dunia MCU dan watak yang lain, kerana lokasinya yang berada di tengah lautan.

Usaha untuk menerbitkan filem dengan watak Namor sebenarnya sudah bermula dengan perancangan untuk terbitan tahun 2007. Bagaimanapun, projek itu tidak kesampaian sebelum tajuk ini terus terumbang-ambing.

Sama seperti masalah yang dihadapi sebelum ini oleh watak Spider-Man dan Deadpool, hakcipta untuk penerbitan filem watak Namor dipegang oleh Universal Studios. Jadi situasinya lebih sulit berbanding dengan perjanjian yang telah berjaya dicapai di antara Marvel dan Sony dalam membawakan watak Spider-man ke dalam MCU. Walau apa pun, kami harap agar pakaian yang lebih senonoh diberikan pada watak ini sebelum diberikan kemunculan kali pertama di layar perak.

Di antara kesemua watak yang ada, penulis merasakan setiap kali melihat wajah dan gaya rambut Keanu Reeves - hanya watak 'Gambit' akan bermain difikiran. Bagaimanapun penghalangnya sudah pastilah kedudukan Gambit yang dilihat agak tenggelam berbanding watak-watak francais X-Men yang lain.

Namun demikian, Gambit mempunyai kisah latar belakang yang menarik tentang bagaimana seorang kanak-kanak anak yatim terpaksa membesar seorang diri dengan kuasa luar biasa. Walaupun watak ini pernah dipaparkan dalam filem X-Men Origins - Wolverine, kemunculan watak tersebut dalam filem itu agak mengecewakan.

Sebuah filem 'spin-off' memaparkan watak Gambit lakonan Keanu Reeves yang menggabungkan kisah bagaimana dia membesar, sebelum menyertai pasukan X-Men, bercinta dengan Rogue serta hubungannya dengan watak jahat Mister Sinister, merupakan asas sebuah filem yang cukup kuat.


Sejarah Kegagalan Tentera Islam Menguasai Eropah - Balat al-Syuhada

Nama Charles Martel mungkin tidak dikenali di kalangan umat Islam, melainkan dia benar-benar gemar mengkaji sejarah lama peperangan dunia.

Namun nama itu merupakan salah satu nama yang memainkan peranan yang sangat besar menyelamatkan benua Eropah daripada ditakluki tentera Islam yang ketika itu memerintah kerajaan Andalusia, yang turut digelarkan sebagai Kerajaan Islam Iberia atau kerajaan Islam Sepanyol.

Penaklukan tentera Islam ke atas kawasan Eropah bermula selepas kerajaan-kerajaan di Eropah berpecah belah ke dalam kelompok kecil, semasa era yang digelarkan Era Kegelapan.

Salah satu kerajaan kecil yang wujud di Eropah ketika itu adalah kerajaan Visigoth, memerintah kawasan Toledo di Sepanyol. Selepas bencana serta masalah melanda masyarakat mereka sehingga menyebabkan sistem pemerintahan mereka runtuh, Visigoth menyaksikan seorang Duke bernama Roderic naik menaiki takhta, melantik dirinya sendiri sebagai raja.

Akibat daripada kejadian ini, salah seorang musuh kepada Roderic yang tidak berpuas hati dengan cara Roderic menaiki takhta - meminta kerjasama empayar terkuat dunia ketika itu empayar Islam Umayyah untuk membantu menamatkan pemerintahan Roderic.

Melihat kewujudan peluang untuk meluaskan lagi pengaruh Islam di Eropah, empayar Umayyah bersetuju untuk membantu pemimpin Visigoth bagi menjatuhkan Roderic. Pada tahun 711, di bawah kendalian jeneral perang Tariq bin Ziyad yang ketika itu memegang jawatan Gabenoer Tangier (salah satu daerah di Maghribi kini) hadir dengan 10,000 orang kekuatan tentera.

Mendarat di Gibraltar, Tariq dan askarnya berarak terus ke Algericas, Seville sebelum sampai ke Cartagena yang dipilih sebagai pusat operasi mereka. Jeneral Tariq dan askarnya berarak menujuk ke Toledo sebelum bertemu dengan pasukan tentera Visigoth yang dipimpin Raja Roderic.

Dalam pertempuran itu yang menyaksikan tentera Visigoth berada dalam keadaan tidak terurus, tentera Visigoth berjaya ditewaskan. Raja Roderic yang dikawal pengawal peribadinya gagal bertahan sel vepas diabaikan oleh salah seorang komander perangnya sendiri. Jumlah mereka yang dikatakan besar gagal menyaingi kekuatan tentera Tariq bin Ziyad serta orang Visigoth yang berpaling tadah, menyebabkan Roderic akhirnya mati dibunuh.

Dilahirkan di Belgium, Charles merupakan seorang putera orang Frank. Selepas kematian ayahnya, Charles dipenjarakan kerana waris yang dinamakan oleh ayahnya ketika itu baru berusia 8 tahun. Bimbang Charles akan merampas kuasa, Charles dipenjarakan di Cologne sebelum dia berjaya meloloskan diri kemudian mula membina empayarnya sendiri.

Menyedari politik tidak mengira mangsa, Charles mula belajar tentang ilmu-ilmu ketenteraan serta politik yang dapat membantu dia mengelakkan diri daripada terus menjadi mangsa. Dalam pertempuran pertama dia sebagai komander - dia berdepan kekalahan. Bagaimanapun, itu adalah satu-satunya kekalahan dia selepas dia gagal menewaskan orang-orang Frisian menceroboh masuk merampas kebanyakan harta peninggalan ayahnya, dalam peperangan Cologne.

Mula belajar, Charles mengubah taktiknya dan tidak lagi mengamalkan pendekatan biasa. Dia mula memperkenalkan taktik-taktik baru dalam peperangan, bagi memastikan kelebihan berpihak pada dia. Dalam beberapa siri pertempuran selepas itu, Charles mula memperoleh kejayaan; Peperangan Ambleve yang berlangsung pada bulan April 716 menjadi titik tolak kebangkitan Charles.

Pengaruhnya mula tersebar dan dia mula menguasai lebih banyak kawasan, dengan jumlah askar yang setia kepadanya semakin hari semakin meningkat. Dia berjaya menyatuhkan sebahagian besar kerajaan yang berpecah belah sebelum itu, melantik orang yang dia percayai menggantikan pemimpin kerajaan lama. Pada tahun 732, Charles dikenali sebagai individu paling berkuasa di Eropah dan juga seorang panglima perang yang menjulang ajaran Kristian dengan teguh.

Bagaimanapun, Charles tidak mahu bergelar raja. Dia lebih selesa dikenali sebagai komander tentera orang Frank, walaupun hakikatnya dia merupakan orang paling berkuasa di Eropah ketika itu - menguasai bahagian utara dan timur Perancis, Jerman serta beberapa negara lain yang meliputi Luxembourg, Belgium dan Belanda.

Selepas 2 dekad menjajah kawasan sekitar Eropah, tentera Islam yang berjaya melebarkan pengaruh mereka tanpa halangan mula berasa yakin bahawa tidak ada mana-mana angkatan tentera yang dapat menghalang kemaraan mereka. Ini menyebabkan langkah-langkah risikan awal atau intipan tidak dilakukan terlebih dahulu, dek keyakinan mereka yang memuncak untuk berhadapan dengan mana-mana tentera.

Berjaya menguasai wilayah Bordeaux dalam peperangan yang digelarkan peperangan Sungai Garonne, tentera Islam seramai 80,000 orang yang diketuai oleh Abdul Rahman al-Ghafiqi berjaya mengalahkan tentera Aquitani yang diketuai Duke Odo of Aquitaine pada tahun 732.

Duke Odo berjaya melarikan diri, sebelum mengambil keputusan untuk menyerahg diri dan memohon bantuan musuh ketat mereka sendiri ketika itu iaitu Charles Martel. Sementara itu, Abdul Rahman al-Ghafiqi dan tenteranya terus mara ke pekan Tours tanpa menyedari rancangan yang sudah diaturkan Duke Odo dan Charles Martel.

Charles tahu satu-satunya cara untuk mengalahkan tentera Muslim yang jumlahnya jauh lebih besar daripada angkatannya, adalah dengan bermain taktik psikologi. Sedang dalam perjalanan ke Tours, Abdul Rahman mendapati pasukan perang Charles Martel sudah pun menunggu mereka di kawasan tinggi.

Namun Charles tidak melakukan sebarang serangan besar-besaran. Ekoran daripada tahap keyakinan yang terlalu tinggi dengan kekuatan tentera mereka, Abdul Rahman tidak dapat menganggarkan kekuatan sebenar tentera Charles Martel. Selama 6 hari pasukan tenteranya menunggu di laluan tersebut, cuba mendapatkan maklumat tentang tentera yang menghalang mereka.

Angkatan tentera Charles tidak berdepan sebarang masalah kerana bekalan makanan yang mencukupi telah disediakan. Cuaca yang sejuk mula menyebabkan keadaan tentera Islam menjadi kelam-kabut dan inilah yang diharapkan berlaku oleh Charles. Dia mahu mendesak Abdul Rahman supaya menyerang mereka yang sudah bersedia. Tenteranya dikerahkan bersembunyi di dalam hutan, dilindungi pokok bagi melemahkan kebolehan tentera berkuda Abdul Rahman.

Ekoran daripada persiapan yang kurang rapi disebabkan terlampau yakin dengan kemampuan mereka, pasukan perang Abdul Rahman mula berdepan situasi sukar. Suhu sejuk memaksa mereka hidup dalam suasana sukar. Bekalan makanan dan minuman juga tidak mencukupi.

Beberapa siri serangan mudah dipatahkan tentera Charles yang berada di kawasan tinggi, walaupun perlu berhadapan askar-askar kavalri berkuda. Secara senyap, beberapa orang pengintip Charles berjaya menyusup masuk ke dalam kem tentera Islam, membebaskan tawanan perang seterusnya menyebabkan kekecohan timbul.

Ini menyebabkan pasukan-pasukan kecil tentera Abdul Rahman yang sudah mara ke depan terpaksa berpatah balik, dalam melindungi kem mereka. Dalam kekecohan yang timbul kerana kebanyakan tentera Islam perlu berpatah balik, Abdul Rahman al-Ghafiqi berjaya dikepung dan dibunuh tentera Charles Martel. Walaupun menerima berita menggembirakan itu, tentera Charles tetap tidak berganjak terus mempertahankan kedudukan mereka - tidak mengambil kesempatan untuk terus menyerbu ke arah tentera Islam yang sudah kehilangan panglima mereka.

Disebabkan ketiadaan panglima, pasukan perang tentera Islam tidak lagi mempunyai hala tuju yang jelas jadi keseluruhan pasukan yang masih tinggal berkumpul semula. Menyedari risiko yang bakal dihadapi, Charles mengarahkan agar tenteranya bersedia untuk menghadapi serangan besar-besaran.

Walaupun begitu, selepas mengawasi selama satu malam tidak berlaku sebarang serangan mengejut. Keesokan paginya, tinjauan Charles ke kawasan kem tentera Islam mendapati mereka telah pun berpatah balik - tidak lagi mahu meneruskan penaklukan mereka ke Tours.

Kemenangan Charles Martel dalam pertempuran Tours, mempertahankan kedudukan mereka serta mengorbankan jeneral perang Abdul Rahman al-Ghafiqi bukanlah penamat kepada misi penaklukan orang Islam ke atas kawasan tersebut. Bagaimanapun kemenangan itu dilihat sebagai titik bermulanya orang Eropah bersatu melawan kedatangan tentera Islam, tidak lagi memberikan kemenangan mudah pada misi besar-besaran Empayar Umayyah ini.

Pada tahun 738, Charles Martel meletakkan dirinya sebagai pemangku kepada raja dinasti Merovingian yang telah meninggal dunia iaitu Raja Theuderic IV. Dalam tempoh 3 tahun sebelum kematiannya, Charles berjaya menyatukan beberapa kawasan lain ke dalam empayarnya sebelum meninggal dunia pada tahun 741.

Sebelum meninggal, Charles sempat membahagikan wilayah-wilayah di bawah penguasaannya kepada anak-anak beliau, sehinggakan salah seorang anaknya yang bernama Pepin the Short berjaya membina dinasti pemerintahannya sendiri yang dinamakan sebagai Dinasti Carolingian, sempena nama Charles dalam bahasa Latin iaitu 'Carolus.'

Dinasti ini kekal memerintah sehingga tahun 840, melahirkan maharaja terkenal Perancis yang juga cucu kepada Charles Martel yang bernama Charles I atau lebih dikenali dengan nama Charlemagne, maharaja yang berjaya menyatukan bahagian barat dan timur Eropah.

Gagal menguasai keseluruhan Eropah selepas tewas di Tours yang memulakan zaman penyatuan masyarakat Eropah, tentera Islam menghentikan misi meluaskan empayar mereka dan kekal menguasai Andalusia selama beratus tahun serta melalui pelbagai jenis dinasti pemerintahan.

Ekoran perpecahan yang berlaku di kalangan kerajaan Islam sendiri yang bertapak di situ, lama-kelamaan wilayah-wilayah mereka kembali dikuasai orang Eropah dengan kebangkitan empayar Sepanyol sekitar abad ke 15.

Pengaruh Islam di Eropah berjaya dihapuskan sepenuhnya pada awal abad ke 17 selepas Raja Philip III, pemerintah Sepanyol membenarkan arahan rasmi untuk mengusir keluar lebih 300,000 orang Islam berketurunan Moriscos dari tanah Sepanyol yang terus berdegil untuk menerima ajaran Kristian. Mereka yang diusir terpaksa mencari perlindungan dengan kerajaan Islam di negara seperti Turki dan juga Maghribi.


Kisah Wartawan Jahat Ditangkap Selepas Melaporkan Jenayahnya Sendiri

Vlado Taneski adalah seorang wartawan yang telah berkecimpung dalam bidang itu selama lebih dari 20 tahun. Sepanjang kariernya, dia bekerja untuk akhbar tempatan di kampung halamannya yang terletak di Kicevo, Macedonia.

Kicevo merupakan sebuah pekan kecil yang sentiasa aman dan tenang. Pada mulanya, sebahagian besar berita yang ditulis oleh Taneski merangkumi topik kebiasaan seperti perkara-perkara yang berlaku di sekolah atau pejabat kerajaan setempat.

Pada tahun 2005, wartawan itu berpeluang membuat liputan satu kisah yang menggemparkan. Seorang wanita yang bertugas sebagai tukang cuci telah hilang dan mayatnya ditemui di pinggir bandar dalam keadaan dibalut dengan beg plastik. Mangsa dipercayai telah dirogol sebelum dibunuh.

Taneski ketika itu telah mempunyai hubungan kerjasama yang akrab dengan pihak polis untuk membuat liputan mengenai berita itu. Bahkan dia mendapat pujian daripada penyunting akhbar dan penduduk pekan kerana handal mendapatkan maklumat terperinci berkaitan kes tersebut.

Dalam tempoh tiga tahun selepas itu, tiga lagi wanita dilaporkan hilang. Dua daripadanya ditemui dalam keadaan yang sama seperti mangsa pertama yang ditemui pada tahun 2005.

Sama seperti kes pembunuhan pertama, Taneski berjaya membuat liputan ke atas ketiga-tiga kes baru ini dengan pemerhatian yang begitu terperinci. Ruangan jenayah yang ditulisnya itu serta-merta terkenal dan mula menjadi buah mulut penduduk tempatan.

Walau bagaimanapun, tidak lama selepas itu, pihak polis mula berasa curiga dengan liputan yang dibuat Taneski. Ini disebabkan butiran-butiran yang terdapat dalam beritanya itu masih belum didedahkan oleh pihak polis kepada mana-mana orang awam.

Mereka mula tertanya-tanya sama ada Taneski mengenali pembunuh bersiri itu secara peribadi. Mereka merasakan dia telah merahsiakan perkara tersebut supaya dapat terus menulis berita sensasi serta mendapat sambutan hangat untuk ruangan akhbarnya.

Kenyataan sesungguhnya adalah jauh lebih mengejutkan. Sangkaan pihak polis sebenarnya telah begitu hampir menemui kebenaran. Tidak dapat disangkal lagi bahawa Taneski mengetahui siapakah dalang sebenar di sebalik pembunuhan wanita-wanita malang di pekan Kicevo itu.

Selama tiga tahun lamanya, Vlado Taneski telah menjalani dua kehidupan berbeza. Isterinya yang sudah 31 tahun dikahwini menggambarkan Taneski sebagai seorang yang pendiam dan lemah lembut manakala rakan-rakan sekerjanya di akhbar Nova Makedonija pula mengenalinya sebagai seorang yang rendah diri dan sopan santun.

Namun, sifat sebenar Taneski dalam kehidupan 'rahsia'nya adalah jauh berbeza. Dalam keempat-empat wanita yang menjadi mangsanya, tiga daripadanya mempunyai tanda-tanda diperkosa, dicabul dan diseksa sebelum dicekik sehingga mati menggunakan wayar telefon.

Apa yang menyebabkan pihak polis mula berasa sangsi dengan Taneski adalah pengetahuannya yang begitu mendalam terhadap kes-kes itu. Misalnya, pihak polis telah mendedahkan bahawa kesemua mangsa mati dicekik namun mereka tidak menyebut sebarang alatan yang disyaki telah digunakan pemangsa.

Apabila laporan berita Taneski pula memberitahu secara tepat kord telefon jenis apa yang digunakan, mereka memberkas wartawan itu sebagai seorang suspek utama.

Setelah melakukan penyiasatan, pihak polis berjaya memperoleh waran geledah untuk menyelongkar rumah Taneski. Dari situ, satu demi satu bahan bukti yang dijumpai telah mendedahkan lagi sisi gelap dirinya. Rumahnya dipenuhi dengan bahan lucah dan pornografi serta simpanan nota-nota berkaitan jenayah yang dilakukan.

Setiap kali dia menjalankan satu pembunuhan, dia akan menulis keterangan kejadian itu dengan huraian panjang lebar serta butiran terperinci. Maklumat-maklumat inilah yang kemudiannya digunakan untuk menyiapkan artikel akhbarnya.

Walaupun begitu, pihak polis tidak dapat mengenal pasti apakah motif sebenar Taneski melakukan jenayah sedemikian. Kesemua mangsa adalah tukang cuci yang mana merupakan pekerjaan ibunya sendiri. Selain itu, pihak polis juga percaya bahawa dia mengenali mangsa daripada ibu namun bukti lanjut tidak dapat disahkan.

Taneski ditangkap setelah pihak polis berjaya membuktikan DNAnya sepadan dengan air mani yang ditemui pada tubuh keempat-empat mangsa. Dia didapati bersalah kerana membunuh Mitra Simjanoska, 64, pada 2005, Ljubica Licoska, 56, pada 2007 dan Zivana Temelkoska, 65, pada 2008. Pihak polis juga sedang menyiasat tentang kematian seorang lagi mangsa pada 2003 iaitu Gorica Pavleska, 78 tahun.

Walau bagaimanapun, semasa pihak polis masih sedang dalam proses penyiasatan untuk mensabitkan kesalahan ke atasnya, Taneski yang berada di dalam penjara telah menamatkan riwayat hidupnya dengan melemaskan diri sendiri dalam sebaldi air.


5 Ciptaan Masyarakat Zaman Dahulu Yang Melangkaui Zaman

Kita rasa teknologi kita moden dan tiada tandingan. Tetapi daripada beberapa aspek, masih banyak sebenarnya kemahiran yang dimiliki oleh tamadun manusia zaman moden gagal mengulangi penciptaan-penciptaan yang telah berjaya dibangunkan manusia zaman terdahulu.

Sehingga kini banyak rekod serta catatan sejarah yang membingungkan kita - kerana ada masanya penciptaan masyarakat zaman dahulu kita rasakan mustahil untuk mereka lakukan; tetapi buktinya ada.

Berikut adalah lima alat ciptaan masyarakat zaman dahulu yang melangkaui zaman, yang membuktikan kemahiran dan idea orang-orang terdahulu sebenarnya telahpun berkembang pesat walaupun tanpa teknologi informasi yang kita ada sekarang.

Tiang yang membingungkan penyelidik sehingga kini, tiang besi Delhi yang terletak dalam sebuah masjid mempunyai ketinggian 24 kaki, berat anggaran 6 tan dan diperbuat hampir 98% sepenuhnya menggunakan besi tempa. Permukaannya juga diukir dengan corak-corak serta motif.

Dipercayai ditempa sekitar tahun 300, apa yang menghairankan pengkajinya adalah kekuatan besi yang digunakan dalam binaan tersebut yang langsung tidak mempunyai kesan kerosakan yang biasanya akan berlaku pada logam besi, walaupun selepas 1700 tahun usianya.

Apa yang lebih membingungkan, selepas tempoh tersebut - tiang itu sepatutnya sudah pun lenyap dimakan kesan persekitaran, tetapi sehingga kini tetap tegak berdiri.

Sangat terkenal sebagai salah satu adunan besi terbaik dalam sejarah, besi damacus sangat mudah dikenali kerana corak pada besinya yang unik dan terus menjadi misteri beratus tahun lamanya.

Dinamakan sempena nama ibu negara Syria iaitu bandar Damascus, pada zamannya, besi damascus merupakan antara logam yang terkuat mampu dihasilkan dan dijadikan pilihan untuk dibuat senjata, seperti pedang dan pisau.

Kajian pada zaman moden mendapati besi yang terhasil merupakan gabungan beberapa bahan logam yang bersaiz nano partikel, diadunkan dengan fiber-fiber berasaskan tumbuhan yang menyebabkannya mempunyai kekuatan jauh melebihi campuran besi lain pada zamannya.

Bagaimana masyarakat zaman dahulu mengesan aktiviti gempa bumi? Salah satu peranti yang telah dibangunkan merupakan sebuah seismoskop pada tahun 132 oleh inventor China bernama Zhang Zhang. Diperbuat daripada gangsa, seismoskop ini mempunyai ketinggian 6 kaki.

Digelarkan sebagai 'houfeng didong yi' dalam bahasa tempatan, alat ini dibina dengan tujuan untuk mengukur kelajuan angin serta pergerakan bumi di negara China, yang ketika itu kerap berlaku gempa bumi.

Kisah yang pernah diceritakan tentang alat ini menyebut penduduk di sebuah kawasan di wilayah Gansu melalui gempa bumi yang agak kuat gegarannya. Pihak pemerintah dinasti Han ketika itu berjaya merekodkan bacaan menggunakan ciptaan Zhang Zhang walaupun mereka berada 2,000 km daripada lokasi gegaran. Itu adalah kali pertama instrumen bersifat saintifik berjaya merekodkan aktiviti gegaran bumi.

Boleh dikatakan sebagai sebuah komputer, mekanisme unik yang dinamakan antikythera adalah ciptaan orang Greek zaman dahulu yang mampu meramal kedudukan bintang serta detik akan berlakunya gerhana matahari dan bulan.

Ditemui hanya pada tahun 1900 di Pulau Antikythera, usianya dianggarkan sekitar 2200 tahun kerana dipercayai dibuat sekitar tahun 200BC. Dengan menggabungkan tuil dan beberapa gear yang perlu digerakkan dengan tangan, penggunannya perlu merujuk kepada rajah yang dilukiskan pada badan mekanisme tersebut untuk mengetahui maklumat yang dicari.

Satu-satunya penemuan artifak ini malangnya berada dalam keadaan tidak lengkap, kerana pemutarnya tidak ditemui. Usaha mencipta semula peranti ini berjaya membuktikan kehebatan masyarakat Greek zaman dahulu, kerana hanya sekitar abad ke 14 sistem serupa berjaya dibangunkan dalam membina jam mekanikal.

Namanya cermin Archimedes, tetapi tujuannya dicipta bukanlah untuk berhias tetapi merupakan satu senjata yang agak menakutkan impaknya. Dalam sejarah Greek, Archimedes dikatakan pernah menggunakan cermin untuk menyerang dan membakar kapal orang Rom.Cermin itu dikatakan mampu membiaskan cahaya matahari, menumpukannya pada kapal sehingga mampu menghasilkan api.

Bagaimanapun, pendapat ini dikatakan kurang tepat kerana amat sukar untuk diperolehi semula hasilnya walaupun tidak mustahil dilakukan.

Beberapa cubaan mendapatkan semula kesan serupa berdepan kegagalan, khasnya melibatkan rancangan sains popular Mythbuster. Bagaimanapun, pada tahun 2005 sekumpulan pelajar dari Massachussette Institute of Technology berjaya melakukannya namun perlu mencipta keadaan dan situasi yang sesuai untuk pembakaran boleh berlaku - menunjukkan besar kemungkinan ciptaan Archimedes itu sangat tidak sesuai untuk digunakan semasa perang.

Satu penemuan lain yang dilaporkan pada tahun 2010 mengatakan Archimedes sebenarnya telah pun mencipta sejenis meriam berkuasa wap yang mampu menggunakan air untuk menembak bola-bola tanah liat kepada kapal Rom. Meriam itu dikatakan mampu menembak bola itu pada kelajuan 215 km/j dari jarak 492 kaki.


Manfaat Lipas Dalam Perubatan, Kosmetik dan Kawalan Sisa Makanan

Bagi kebanyakan orang, lipas adalah makhluk perosak yang menjijikkan. Bagi sebahagian yang lain pula, ia adalah serangga enak yang boleh dimakan dan kepada segelintir kecil lagi, lipas adalah ubat yang sangat mujarab.

Ramai tidak tahu manfaat dan kelebihan lipas dalam kehidupan atau ekosistem bumi. Tidak ada makhluk di bumi ini diciptakan oleh Tuhan untuk disia-siakan.

Mengikut laporan yang dikeluarkan oleh South China Morning Post, sebuah ladang pembiakan Cina menternak sejumlah 6 billion lipas dewasa setahun untuk tujuan perubatan. Ini adalah kali pertama dalam sejarah di mana begitu banyak serangga dibiakkan dalam kawasan tertutup.

Ladang lipas yang dimaksudkan itu dikendalikan oleh syarikat farmaseutikal Gooddoctor di bandar Xichang di barat daya China. Menurut akhbar SCMP, ladang tertutup dalam bangunan kongkrit sebesar dua buah padang bola sepak itu dilengkapi dengan barisan rak yang disertakan dengan bekas terbuka yang mengandungi makanan dan air.

Bangunan itu akan sentiasa dipastikan dalam keadaan hangat, lembab dan gelap sepanjang tahun. Ia juga dilengkapi dengan sistem kawalan dan pengesan AI (artificial intelligence) bagi mengetahui bagaimana lipas-lipas itu membesar.

Kerajaan Sichuan memberitahu dalam satu laporan baru-baru ini, kira-kira 28,000 ekor lipas dewasa yang dihasilkan dalam setiap satu kaki persegi di ladang ini.

Penternakan lipas adalah industri yang berkembang pesat di China. Serbuk yang dihasilkan daripada lipas telah dipatenkan sebagai ramuan Perubatan Tradisional Cina dan banyak syarikat kosmetik menggunakannya sebagai sumber protein yang murah.

Terdapat kira-kira 100 ladang lipas berskala besar yang didaftarkan di China pada tahun 2013 dan jumlahnya kita berlipat kali ganda. Pada waktu itu, penternak lipas memperolehi RM 165 untuk sekilo serbuk lipas yang dihasilkan.

SCMP melaporkan lagi, ladang lipas terbesar dunia di Xinchang kini menghasilkan cecair daripada serangga itu dan digunakan oleh hampir 40 juta pesakit di China bagi merawat masalah pernafasan, perut dan lain-lain lagi dengan saranan doktor. Sebotol ubat 100ml itu dijual pada harga kira-kira RM 16 dan telah diedarkan kepada lebih 4,000 buah hospital.

Sebenarnya, ramai orang yang menggunakan ubat ini mungkin tidak mengetahui bahawa dia dihasilkan daripada lipas kerana syarikat Gooddoctor hanya menyenaraikan ramuan ubat ini sebagai Periplaneta Americana iaitu nama saintifik kepada Lipas Amerika. Seorang pesakit ketika ditemuramah SCMP memberitahu bahawa dia lebih rela hidup tanpa mengetahui perkara itu.

Perluasan bandar-bandar di China telah menyebabkan berlakunya peningkatan dalam penghasilan sisa makanan yang terbuang sehingga tapak pelupusan sampah tidak mampu menguruskannya.

Salah satu cara untuk menyelesaikan masalah ini ialah dengan menjadikan sisa makanan ini sebagai makanan kepada lipas-lipas yang dibela secara kormesial. DI pinggir bandaraya Jinan, ibu kota Shandong, satu billion lipas diberi makan sehingga 50 tan sisa makanan sehari. Ia bersamaan dengan makanan tujuh ekor gajah dewasa.

Sisa makanan itu tiba pada waktu subuh di ladang yang dikendalikan oleh Teknologi Pertanian Shandong Qiaobin, di mana ia diberi kepada lipas melalui paip khas yang menyalurkan sisa itu terus kepada sel-sel mereka.

Shandong Qiaobin merancang untuk menubuhkan tiga lagi kemudahan seperti itu pada tahun hadapan, bertujuan untuk memproses satu pertiga daripada sisa makanan yang dihasilkan di Jinan yang dihuni oleh tujuh juta penduduk.

Ia adalah alternatif baru setelah kerajaan China mengharamkan penggunaan sisa makanan sebagai makanan khinzir akibat penularan wabak demam khinzir Afrika yang melanda. Ia juga membantu kepada pertumbuhan penternakan lipas.

Menurut presiden Persatuan Industri Serangga Shandong, lipas adalah jalan kepada bio-teknologi untuk menukarkan dan memproses sisa dapur. Selain itu, ia juga merupakan sumber protein yang baik untuk haiwan ternakan seperti lembu, khinzir dan lain-lain lagi. Proses ini seumpama menukarkan sampah kepada sumber yang berguna.

Walaupun lipas dilihat banyak memberikan faedah kepada kita tetapi pakar-pakar telah menyarankan bahawa perlu berhati-hati terhadap potensi masalah yang mungkin boleh berlaku.

Ketua saintis dalam kajian evolusi serangga di Akademi Sains China, profesor Zhu Chaodong, berkata bahawa sekiranya lipas yang diternak ini terlepas daripada tempat kurungan mereka dalam jumlah yang banyak ia mungkin akan menjadi satu 'malapetaka'. Ia mungkin berlaku disebabkan kelalaian manusia atau bencana alam seperti gempa bumi.

Oleh itu, pelbagai garis pertahanan perlu dilakukan dan berfungsi dengan baik untuk mengelakkan bencana seumpama ini berlaku. Ini kerana lipas mampu membawa wabak misteri yang tidak dikenalpasti setakat ini sekiranya membanjiri kawasan kediaman penduduk.

Selain itu, pembiakan lipas secara intensif dan penapisan genetik di ladang-ladang besar boleh menyebabkan peningkatan evolusi lipas. Secara tidak langsung akan menghasilkan lipas yang lebih besar, lebih kuat dan mungkin dikenali sebagai "lipas super".

Pada tahun 2013, kira-kira sejuta lipas telah terlepas dari sebuah ladang di tenggara China. Ia dipercayai akibat perbuatan sabotaj seseorang di salah sebuah ladang menternak serangga itu. Pihak berkuasa tempatan terpaksa melakukan "pembasmian berskala besar" untuk menangani masalah ini.


5 Kelebihan Amalan Berkhatan (Bersunat)

Berkhatan merupakan salah satu amalan tradisi masyarakat Melayu di negara, biasanya melibatkan kanak-kanak berusia 6 ke 12 tahun di mana organ zakar mereka perlu dikhatankan atau dalam bahasa tidak rasmi - 'disunatkan' bagi melindungi bahagian tersebut daripada jangkitan kuman.

Secara amnya, kita semua tahu faedah amalan berkhatan pada golongan lelaki; bahagian itu akan jadi lebih bersih, mudah dijaga dan menyucikan zakar selepas kencing juga lebih mudah. Walau bagaimanapun, faedah-faedah sebenar amalan berkhatan ini sebenarnya jauh lebih besar berbanding apa yang selalu kita sebut.

Tahukah anda apakah faedah, kebaikan dan kelebihan amalan berkhatan yang jarang orang kita perkatakan? Berikut adalah lima faedah amalan berkhatan yang kurang disebutkan orang ramai, tetapi sebenarnya merupakan faedah sebenar kenapa amalan ini diwajibkan bagi setiap lelaki Muslim.

Kami tak sampai hati nak kongsikan rupa kanser zakar, jadi anda boleh cari sendiri ya! Kanser zakar atau 'penile carcinoma' merupakan sejenis penyakit yang berbahaya kerana penyakit ini menyerang secara senyap dan hanya mampu dikesan bila pesakit mula merasai sakit pada bahagian zakar.

Walaupun sangat ganjil untuk berlaku pada kadar 1 kes setiap 100,000 orang dalam setahun, penyakit ini tetap berisiko kerana kesan buruknya pada lelaki. Banyak berlaku di benua Afrika dengan negara Uganda mencatatkan jumlah kes tertinggi. Apa yang membimbangkan, purata umur penyakit ini dikesan adalah ketika pesakit sudah pun berusia 68 tahun. Lambat!

Kajian pertama berkenaan hubungkait berkhatan dengan 'penile carcinoma' ditemui pada tahun 1932, apabila kajian mendapati daripada 1,103 kes 'carcinoma' yang ditemui di Amerika Syarikat bagi tahun tersebut - tidak ada seorang pun pesakit datang daripada orang Yahudi yang telah melalui proses khatan.

Kajian-kajian seterusnya berjaya membuktikan proses berkhatan pada individu lelaki mampu mencegah penyakit ini daripada berlaku, dengan kadar sangat tinggi kebarangkaliannya mereka yang dijangkiti kanser zakar didapati tidak berkhatan. (rujukan)

Adakah anda menyedari, seorang lelaki yang berkhatan turut sama berkongsi faedah dengan pasangannya? Begitulah yang telah dibuktikan sekian lama apabila didapati wujud hubungan di antara individu yang berkhatan dengan kadar berlakunya kanser serviks pada golongan wanita.

Bukan itu sahaja,  lelaki yang berkhatan turut sama melindungi pasangannya daripada penyakit dysplasia serviks, herpes, chlamydia dan sifilis. Virus penyebab kanser serviks yang dikenali dengan nama 'human papilomavirus' atau HOV juga didapati tidak mampu menjangkiti wanita yang pasangannya telah dikhatan.

Peratusan wanita yang dilindungi daripada kanser serviks sekiranya mereka mempunyai pasangan yang berkhatan, dianggarkan berada pada kadar 82%. (rujukan)

Dalam sebuah kajian pada tahun 1993 melibatkan kanak-kanak, didapati bahawa risiko kanak-kanak yang tidak dikhatankan jauh lebih tinggi berbanding kanak-kanak yang telah dikhatankan sejak kecil, untuk dijangkiti penyakit 'urinary tract infection' atau jangkitan pada saluran kencing.

Kajian serupa yang dilakukan pada tahun 2005 melibatkan lebih 400,000 orang kanak-kanak dalam 12 penyelidikan mendapati bukti kukuh berkhatan merendahkan risiko penyakit ini sehingga pada kadar 1% sahaja.

Sebuah lagi kajian susulan pada tahun 2012 yang dilaporkan oleh Canadian Medical Association Journal pula mendapati kanak-kanak yang dikhatankan, bukan saja dilindungi penyakit jangkitan pada saluran kencing malahan mereka juga dilindungi daripada menerima jangkitan pada buah pinggang. Penyelidik mengesyorkan agar semua kanak-kanak lelaki dikhatankan sebagai langkah pencegahan. (rujukan)

Sekiranya anda merasakan zakar yang tidak dikhatankan lebih seksi - tolong betulkan pandangan anda! Lebih ramai wanita merasakan bentuk zakar yang dikhatankan lebih indah dari segi fizikalnya - selain daripada faedah-faedah kesihatan yang diperolehi wanita itu.

Dalam kajian besar-besaran melibatkan beberapa negara yang dilaporkan pada tahun 2019, beberapa kumpulan wanita diberikan pilihan sama ada mereka menggemari bentuk zakar yang dikhatankan atau tidak dikhatan. Hasilnya - 90% respoden pelajar universiti di Georgia College, Amerika Syarikat merasakan zakar yang dikhatankan lebih seksi.

Sementara itu 69% responden wanita di Kenya mengakui mereka lebih gemarkan zakar yang dikhatankan berbanding yang tidak dikhatankan. Hanya 7% wanita Kenya dalam kajian mengakui mereka seronok berhubungan dengan pasangan yang tidak dikhatankan. (rujukan)

Kajian-kajian yang telah dijalankan oleh penyelidik selama ini membuktikan wujudnya hubungan besar di antara berkhatan dengan pengurangan risiko penyebaran virus HIV yang menyebabkan penyakit AIDS, sehingga pada kadar 60% pengurangannya. Walaupun begitu, bagaimana perkara itu boleh berlaku belum dapat dikenalpasti dengan lebih jelas.

Beberapa hipotesis bagaimana perkara ini boleh berlaku sudah disuarakan penyelidik, dengan teori paling popular menyebut selepas zakar dikhatankan - akan berlaku perubahan pada permukaan batang zakar yang memperkuatkan bahagian tersebut daripada serangan HIV. Tisu-tisu zakar akan mengalami perubahan seterusnya menjadi perisai utama daripada kemasukan virus HIV pada tubuh lelaki.

Selepas beberapa tempoh, zakar dikatakan mampu menghasilkan sistem imunisasi yang dapat mencegah serangan HIV, walaupun bukan 100% berkesan. Sistem imunisasi ini juga dipercayai mempercepatkan penyembuhan batang zakar sekiranya permukaannya melecet atau mengalami radang.

Apabila zakar yang dikhatankan mempunyai imunisasi yang lebih kuat terhadap serangan kuman atau bakteria, secara tak langsung interaksi yang mungkin berlaku di antara virus HIV dengan kuman yang ada pada bahagian dalam kulit zakar seseorang menjadi lebih rendah risikonya. (rujukan)


Ini Sebab Mengapa Pelumba F1 Memandu Dalam Kedudukan Berbaring

Formula Satu, yang biasanya dirujuk sebagai F1, merupakan kemuncak sukan kereta global. Sukan berasaskan perlumbaan ini terdiri daripada pemandu yang bertarung dalam pelbagai trek yang terdapat di bandar-bandar utama di seluruh dunia yang dikenali sebagai Grand Prix.

Semasa perlumbaan, semua pemandu kelihatan berada dalam kedudukan yang mana dilakukan oleh kita semua ketika hendak tidur, iaitu berbaring.

Terdapat sains tertentu di sebalik mengapa pasukan F1 mengamalkan kedudukan pemanduan seperti ini dan ia berkaitan dengan "drag", satu cara untuk merendahkan tekanan dan mengekalkan pusat graviti yang rendah.

Drag merujuk kepada rintangan udara yang dihadapi oleh mana-mana objek bergerak dan dalam hal ini, kereta Formula 1 tersebut.

Pasukan F1 dalam perlumbaan ini mempunyai matlamat untuk mengurangkan rintangan udara yang dialami oleh kenderaan untuk meningkatkan pecutan dan kelajuan tinggi.

Pasukan F1 peraduan ini bertujuan untuk mengurangkan rintangan udara yang dialami oleh kenderaan untuk meningkatkan pecutan dan kelajuan tertinggi.

Dalam erti kata lain, mereka berusaha untuk menjadikan kereta lebih aerodinamik dengan mengurangkan rintangan udara.

Rintangan udara merujuk kepada zarah-zarah di udara yang menolak ke arah objek yang bergerak.

Tahap rintangan udara ditentukan oleh dua faktor iaitu kelajuan kenderaan bergerak dan luas keratan rentas. Semakin besar kelajuan atau luas keratan rentas, semakin besar rintangan udara.

Oleh kerana kereta F1 tidak boleh "mengorbankan" kelajuan, mereka terpaksa mengurangkan kawasan keratan rentas, iaitu ketinggian dan lebar bahagian depan kereta.

Seperti yang anda dapat lihat, ketinggian kereta F1 sendiri adalah tersangat rendah membuatkan kawasan keratan rentasnya jauh lebih kecil daripada kereta biasa dan membolehkannya bergerak dengan lebih pantas.

Apabila bergerak terlalu laju, kereta F1 akan berhadapan dengan situasi di mana kereta "terangkat".

Ini disebabkan oleh perbezaan tekanan di bawah dan di atas kereta. Rajah di bawah menggambarkan daya angkat yang dialami oleh objek yang bergerak akibat daripada perbezaan tekanan yang dihasilkan oleh aliran udara yang laju.

Untuk mengelakkan daya angkat ini daripada berlaku, mekanik F1 menghasilkan langkah-langkah tertentu yang dikenali sebagai downforce.

Antaranya termasuklah penggunaan sayap besar di depan dan belakang kenderaan, mencipta daya angkat negatif yang mampu mencapai 3.5 kali berat badan kereta tersebut.

Langkah-langkah ini mencapai kesan yang bertentangan dengan tujuan penghasilan sayap pada sebuah pesawat. Jika sayap pesawat direka untuk membantu pesawat untuk terbang, sayap kereta F1 pula dihasilkan untuk membantu mengekalkan kereta dengan baik di atas trek.

Memiliki ketinggian yang rendah membantu mengurangkan daya angkat dan mengekalkan kereta di atas tanah sebaik sahaja ia mula memecut.

Selain menjadi lebih aerodinamik, sebab lain untuk kereta berada hampir di atas tanah adalah untuk mendapatkan pusat graviti yang lebih baik.

Berada lebih dekat dengan permukaan tanah membolehkan kereta menjadi lebih seimbang apabila membelok selekoh tajam, membrek dan memecut.

Cuba bayangkan anda dalam kereta. Apabila kereta memecut, anda akan tertolak ke balakang sebaik sahaja bahagian depan kereta ke melonjak ke hadapan.

Sebaliknya, apabila brek kereta ditekan, anda akan tertolak ke hadapan ketika kereta tertolak ke arah tanah.

Kedua-dua situasi ini membazirkan masa dan untuk mengelakkan pembaziran masa ini, mekanik F1 mengekalkan suspension kereta (sistem tayar, udara tayar, spring, penyerap hentak (absorber) di paras yang sangat rendah.

Oleh kerana kereta F1 memiliki pusat graviti yang telah direndahkan, ia dapat mengubah arah dengan kelajuan yang tinggi dan membolehkan pemandu melengkapkan pusingan dengan lebih cepat.

Hal ini tersangatlah perlu memandangkan trek F1 sangat panjang dan berpusing-pusing, serta memerlukan pemandu melakukan belokan tajam pada kelajuan tinggi.

Pemandu tidak berbaring sepenuhnya, tetapi menggunakan kedudukan duduk yang lateral.

Kedudukan ini membolehkan mereka mudah mengakses pedal di dalam kereta dengan kaki mereka.

Dengan memilih kedudukan tempat duduk yang ditunjukkan dalam imej berikut, pemandu boleh dimasukkan ke dalam reka bentuk aerodinamik kereta F1.

Setiap tempat duduk dihasilkan dengan sempurna sesuai mengikut bentuk badan pemandu bagi memastikan bahawa tidak ada pergerakan langsung ke sisi semasa perlumbaan.

Tempat duduk ini yang dikenali sebagai bucket seat adalah sangat penting kerana pemandu terpaksa kekal dalam kedudukan dan tempat duduk ini untuk tempoh yang sangat lama.

Kedudukan kerusi ini membolehkan pemandu untuk melihat hanya sebahagian daripada pandangan di atas stereng. Oleh itu, pemandu F1 melatih naluri dan refleks mereka untuk memanfaatkan pandangan trek yang terhad.

Seperti dalam mana-mana sukan, Formula Satu sering dianggap sebagai sebuah perniagaan. Pasukan utama, seperti Scuderia Ferrari, dianggarkan bernilai RM4.5 bilion.

Walaupun pemandu adalah sangat penting dalam sukan ini, mekanik dan keupayaan kereta itu sendiri sering dapat mengubah keputusan akhir.

Ini menjelaskan mengapa pasukan tertentu yang melabur wang yang sangat banyak dalam penyelidikan dan pembangunan kereta mereka mampu untuk mengekalkan kemenangan selama bertahun-tahun, walaupun pemandu mereka berubah.

Sebagai contoh, pasukan Mercedes AMG Petronas F1 memenangi setiap Piala Konstruktor (pasukan terbaik F1) dari 2014 hingga 2018, walaupun pemandu mereka berubah-ubah dalam tempoh ini.

Contoh ini menjelaskan betapa pentingnya reka bentuk asas kereta dalam kemenangan atau kekalahan seseorang dalam sukan Formula Satu.


Kisah 4 Negara Berkomplot Mengawal 7 Tahanan Dikalangan Pegawai Nazi

Setelah tamatnya Perang Dunia Kedua, pegawai-pegawai tertinggi Nazi telah dihadapkan ke sebuah perbicaraan yang dikenali sebagai "Nuremberg Trial" agar mereka dikenakan hukuman setimpal atas jenayah-jenayah perang mereka terutamanya peristiwa pembunuhan beramai-ramai yang juga dikenali sebagai Holocoust.

7 pegawai tertinggi Nazi termasuk pengganti Adol Hitler, Karl Donitz telah dikenakan hukuman penjara di Penjara Spandau, Berlin antara 10 tahun hingga penjara seumur hidup. Menariknya, walaupun penjara ini mempunyai kapasiti 600 sel, hanya 7 orang pegawai tertinggi Nazi ini sahaja ditempatkan disini.

Bagi tujuan pengawasan 7 banduan paling dikehendaki ini, 4 buah kuasa besar ketika itu - Britain, Perancis, Russia dan Amerika Syarikat telah mengambil alih tugas kawalan setiap satu bulan. Ini bermakna, dalam satu tahun setiap kuasa besar ini akan mengawal keselamatan penjara ini untuk tempoh 3 bulan.

Walaupun tindakan ini dipertikaikan memandangkan kos yang tinggi untuk kawalan banduan ini, ia terpaksa dilakukan memandangkan kesemua banduan ini merupakan banduan berprofil tinggi yang berkemungkinan melarikan diri.

Peraturan dalam penjara juga sangat ketat termasuklah pengharaman sebarang bentuk penulisan seperti diari, tiada komuniokasi sesama banduan malah lawatan daripada orang luar juga sangat sukar.

Antara keempat buah negara ini, pihak Russia mengenakan sekatan paling keras dan tanpa tolak ansur memandangkan mereka sangat terkesan sekali ketika era peperangan. Dianggarkan 19 juta rakyatnya telah terbunuh dan mereka sama-sekali tidak mahu mana-mana banduan ini terlepas dari penjara.

Walaupun penjara Spandau ini hanya menempatkan 7 orang banduan, dikatakan 60 pengawal penjara yang akan melakukan tugas kawalan dalam satu-satu masa. Malah, terdapat kira-kira setengah dozen mesingan diletakkan di menara peninjau. Penjara ini juga lengkap dengan tembok berduri yang tinggi dan dikawal rapi 24 jam sehari.

Kawalan ketat ini bukan sahaja bagi menghalang banduan ini meloloskan diri, sebaliknya menghalang orang luar dari menceroboh masuk ke dalam bangunan penjara ini bagi membalas dendam atas jenayah perang yang dilakukan oleh penjenayah perang ini.

Disebabkan hanya 7 orang banduan yang ditempatkan di Penjara Spandau ini, mereka ini juga digelar "Spandau Seven". Menariknya, walaupun ketujuh mereka dari pihak yang sama ada antara mereka yang tidak sebulu antara satu sama lain. Berikut merupakan 7 pegawai tertinggi Nazi yang turut dikenali sebagai "Spandau Seven" ini:

Erich Raeder merupakan Panglima Angkatan Tentera Laut atau Kriegsmarine untuk peringkat Perang Dunia Kedua sebelum digantikan oleh Karl Donitz. Ketika dalam tahanan, Erich Raeder merupakan ketua di perpustakaan penjara sementara Karl Donitz merupakan pembantunya.

Dia telah dijatuhkan hukuman penjara seumur hidup tetapi telah dilepaskan pada tahun 1955 kerana masalah kesihatan. Dia mati pada tahun 1960 dan sepanjang di penjara, tidak mempunyai masalah dengan banduan lain.

Karl Dönitz merupan Panglima Angkatan Tentera Laut menggantikan Erich Raeder. Bukan itu sahaja, antara April hingga Mei 1945, dia juga merupakan Presiden Jerman yang telah dilantik oleh Adolf Hitler sebelum Adolf Hitler dikatakan membunuh diri.

Karl Dönitz dijatuhkan hukuman penjara selama 10 tahun dan dibebaskan pada tahun 1956. Semasa dalam tahanan, dia masih percaya masih mempunyai kuasa terhadap negara Jerman.

Konstantin von Neurath merupakan Menteri Luar Nazi antara tahun 1932 dan 1938 sebelum Adolf Hitler menggantikannya dengan pegawai lain yang lebih komited denga agenda Nazi. Dalam Nuremberg Trial, dia hanya dihatuhkan hukuman penjara 15 tahun dan bukannya penjara seumur hidup atau hukuman mati kerana berjaya membuktikan jenayah perang yang dilakukan oleh penggantinya lebih teruk.

Dia dibebaskan pada tahun 1954 kerana masalah kesihatan dan meninggal dunia 2  tahun kemudian. Kerana sifatnya yang diplomatik, dia dikatakan mempunyai hubungan baik dengan para banduan lain.

Walther Funk penah memegang portfolio sebagai Menteri Ekononi. Dalam Nuremberg Trial, dia dijatuhkan hukuman penjara seumur hidup kerana dipercayai telah bertanggunjawab mencuri barang-barang milik orang Yahudi di Jerman. Ini termasuklah cincin, emas, dan sebagainya di kem-kem tahanan.

Walther Funk walau bagaimanapun dibebaskan dari Penjara Spandau pada tahun 1957 kerana masalah kesihatan. Dia meninggal dunia 3 tahun kemudian.

Baldur von Schirach telah dijatuhkan hukuman penjara 20 tahun ketika Nuremberg Trial kerana dia dikatakan bertanggungjawab menghanntar orang-orang Yahudi ke kem tahanan. Ketika perang dunia, dia memegang portfolio sebagai Gabenor Vienna.

Dia telah dilepaskan dari penijara pada tahun 1966 pada penghujung tempoh tahanannya di penjara Spandau. Dalam perbicaraan, dia meruapakan salah seorang dari 2 pegawai Nazi yang mengutuk tindakan Adolf Hitler mewujudkan kem tahanan dan mendakwa tidak tahu seksaan yang terpaksa dilalui oleh para tahanan di kem-kem tersebut.

Albert Speer dikenali sebagai seorang pegawai Nazi yang bercita-cirta tinggi. Malah, dia juga yang menggalakkan penggunaan tahanan sebagai buruh paksa dan bertanggungjawab membershkan Berlin dari orang Yahudi.

Walaupun begitu banyak rekod jenayah perangnya, dia hanya dikenakan hukuman penjara selamn 20 tahun kerana mendapat simpati akibat mengutuk tindakan Adolf Hitler dan berpura-pura tidak tahu apa yang berlaku di kem-kem tahanan.

Rudolf Hess merupakan Timbalan Menteri Adolf Hilter yang telah dikenakan hukuman penjara seumur hidup. Dia juga merupakan banduan yang paling dibenci oleh para banduan lain. Dalam penjara, dia juga yang paling kerap melaporkan pelbagai penyakit dan kesakitan yang kononnnya dialaminya.

Rudolf Hess juga seorang pemberontak dan sering enggan melakukan kerja-kerja yang dilakukan oleh banduan lain seperti memotong rumput kerana menganggap ia akan menjatuhkan maruahnya. Dia juga merupakan banduan terakhir yang mendiami penjara ini sebelum mengambil keputusan membnuh diri pada tahun 1987.


Kisah Pengasas dan Pemilik Syarikat Ramly Burger

Di Malaysia, burger adalah makanan popular dan mudah didapati di mana sahaja. Ini kerana banyak gerai atau stall burger yang dibuka tidak kira sama ada di kawasan bandar, taman perumahan malah juga di kampung. Gerai-gerai menjual burger ini biasanya dibuka pada awal petang sehinggalah ke lewat pagi.

Apabila bercerita tentang burger, orang ramai sudah sedia maklum bahawa Ramly Burger adalah jenama burger paling terkenal di kalangan penggemar makanan ini dan juga peniaga burger itu sendiri.

Kalau disebut nama Ramly bin Mokni, mungkin ramai yang tidak tahu siapakah gerangannya lelaki ini. Akan tetapi, jika disebut Ramly Burger pasti semua orang tahu. Tidak kiralah sama ada muda atau tua, boleh dikatakan semua pernah merasai produk keluaran Ramly Burger ini. Cuma kisah pengasasnya sahaja yang tidak diketahui ramai.

Beliau adalah seorang yang begitu merendah diri. Pernah dia pergi membeli burger di gerai yang menjual jenama syarikatnya itu, tetapi penjual burger itu tidak mengenali bahawa dia adalah pengasas dan pemilik Ramly Burger yang sebenar.

Dato' Hj. Ramly Mokni dan Datin Hjh Shala Siah Abdul Manap. Credit : www.ramly.com.my

Pengasas dan pemilik Kumpulan Ramly, Dato' Haji Ramly bin Mokni, 64, adalah anak kepada petani yang dilahirkan di Tanjung Piandang, Parit Buntar, Perak. Beliau merupakan anak ke-8 daripada 16 orang adik beradik.

Disebabkan kehidupan yang susah di kampung, Dato' Haji Ramly telah dibawa oleh salah seorang abangnya untuk berhijrah ke Sekinchan, Selangor dan dia mula bekerja di sana sebagai seorang buruh. Kemudian, beliau mendapat kerja sebagai pemotong daging di Kuala Lumpur.

Sejak kecil, Dato' Haji Ramly bercita-cita untuk menjadi seorang doktor. Namun, dia tidak dapat meneruskan impiannya kerana ibu bapanya tidak mampu untuk menanggung pengajiannya dan akhirnya beliau 'terjebak' secara serius dalam bidang pemprosesan daging.

Pada mulanya, beliau hanya menjalankan peniagaan secara kecil-kecilan di rumahnya di Flat Jalan Haji Hussien, Kampung Baru, bersama isterinya iaitu Datin Shala Siah binti Abdul Manap setelah setahun mereka mendirikan rumah tangga.

Keputusan itu diambil pada 1978 ketika negara sedang kecoh dengan isu halal haram berkenaan daging burger yang diproses untuk kebanyakan pasar raya, sebahagian besarnya milik orang bukan Islam yang diragui statusnya.

Dengan hanya berbekalkan modal RM2,000 tanpa sebarang mesin atau peralatan untuk membuat daging burger, beliau dan isteri berjaya menghasilkan kepingan daging burger sendiri.

Beliau membuka gerai burger dan mula menjual daging burger mentah dan siap dimasak di sekitar Kampung Baru, Chow Kit, Jalan Tunku Abdul Rahman dan Jalan Raja Laut.

Pada awalnya, perniagaan mereka kurang mendapat sambutan kerana masyarakat Malaysia pada waktu itu tidah begitu gemar atau mengenali burger. Berkat kesabaran dan kecekalan Dato' Haji Ramly dan isteri, jualan mereka semakin bertambah dari 200 keping sehingga 2,000 ke 3,000 keping sehari.

Kemudian pada tahun 1980, mereka mula membuka sebuah syarikat. Setelah empat tahun beroperasi, mereka kemudian berjaya membuka sebuah kilang di Bandar Tun Razak yang dapat menghasilkan kira-kira 10,000 keping burger mentah sehari.

Cabaran terbesar mereka ketika mula membangun adalah apabila Majlis Amanah Rakyat (MARA) dan beberapa buah bank tidak yakin dengan produk yang ditonjolkan dan menolak permohonan pinjaman mereka dengan alasan orang Malaysia tidak begitu meminati burger.

Walau bagaimanapun, usaha beliau berhasil apabila Bank Pembangunan dan Bank Malaysia Berhad telah bersetuju untuk meluluskan pinjaman kepada syarikatnya untuk memajukan lagi perniagaan.

Selepas itu, timbul pula fitnah burger keluaran syarikatnya tidak halal kerana mengandungi DNA babi sehingga menyebabkan Dato' Haji Ramly membuat laporan polis.

Dalam surat terbuka yang dikeluarkan pada Disember 2011, beliau mendakwa ia adalah satu fitnah untuk mensabotaj syarikatnya yang dimiliki 100% oleh keluarganya yang beragama Islam dengan 1,000 kakitangannya juga yang semua beragama Islam.

Ada juga segelintir pihak yang menaburkan fitnah bahawa beliau telah menjual perniagaannya kepada orang lain. Semua itu dihadapi oleh Dato' Haji Ramly dengan sabar dan tabah.

Bermula dengan sebuah syarikat kecil, perniagaannya berkembang dari masa ke semasa. Syarikat utama Dato' Haji Ramly Mokni kini dikenali sebagai Ramly Mokni Holdings Berhad. Anak-anak syarikatnya pula adalah seperti Ramly Food Processing Sdn. Bhd, Ramly Mokni Marketing Sdn. Bhd dan banyak lagi.

Kemudian, Dato' Haji Ramly berjaya memperluaskan perniagaan ke tahap komersial apabila membuka pula Ramly Supermart Sdn. Bhd, Ramly Mokni Bakery Sdn. Bhd.

Syarikatnya juga telah dianugerahkan pengiktirafan sebanyak tiga kali oleh Bank Pembangunan seperti Anugerah Projek Terbaik (1982), Anugerah Pembangunan Pelanggan (1984) dan Anugerah Usahajan Jaya (1992) kerana prestasinya yang cemerlang.

Kini, syarikatnya sedang giat dalam rancangan untuk menyiapkan kilang pemprosesan bernilai RM 1 billion di Taman Perindustrian Halal Had di Pulau Indah, Klang, Selangor, yang berkeluasan 8 ekar.

Dato' Haji Ramly Mokni ingin meningkatkan jualan tahunan Ramly Burger yang mencecah RM 1 billion setahun kepada RM 2 billion setahun. Selain itu, beliau juga ingin meningkatkan jumlah pengeluaran daging yang diproses setiap hari.


5 Jenis Alat Muzik Tradisional Orang Melayu

Adat dan budaya masyarakat Melayu mempunyai unsur-unsur kesenian yang sangat tinggi nilainya. Ini dapat dinilai berdasarkan kepada warisan instrumen-instumen muzik yang diperturunkan pada masyarakat Melayu kita.

Walaupun peralatan-peralatan tradisional ini dilihat hanya digunakan ketika upacara-upacara rasmi seperti majlis perkahwinan, persandingan atau upacara melibatkan Raja-Raja; tidak dapat dinafikan melodi dan nada yang terhasil unik serta tidak mempunyai taranya dalam dunia muzik moden.

Tahukah anda tentang beberapa jenis instrumen muzik tradisional masyarakat Melayu yang popular serta sejarahnya? Jom kita tengok.

Dalam kajian untuk mengkelaskan peralatan-peralatan ini, kita perlulah terlebih dahulu mengetahui pengkhususannya. Semua perlatan muzik tradisional Melayu boleh dibahagikan kepada empat kumpulan;

Mewakili instrumen yang memerlukan pemainnya meniup angin ke dalamnya, seperti serunai, pinai atau seruling.

Instrumen membranophone pula adalah alat muzik yang yang memerlukan hentakan atau pukulan pada alas membran, yang biasanya dibuat daripada kulit haiwan. Hentakan boleh dibuat dengan tangan atau instrumen seperti kayu pemukul. Kompang, rebana dan gendang duduk dalam kategori ini.

Idiophone pula mewakili alat muzik yang menghasilkan bunyi daripada getaran yang berlaku ke atasnya. Biasanya alat muzik idiophone dibuat daripada logam keras. Antara alatan muzik tradisional Melayu yang popular berbentuk idiophone adalah gong.

Kategori ini pula mewakili peralatan muzik yang menghasilkan nada dengan menggunakan tali yang diikat pada badan atau bekas yang mampu menguatkan bunyinya. Dua instrumen tradisional popular chordophone adalah rebab dan gambus.

Kompang adalah peralatan muzik paling popular sehingga sekarang, kerana alat ini terus menjadi salah satu instrumen wajib ada semasa majlis perkahwinan masyarakat Melayu.

Kompang dipercayai pada awalnya merupakan sebuah instrumen yang dibawa oleh pedagang Arab ke Tanah Melayu, sekitar abad ke 13 dan cukup popular sehingga menjadi salah satu alat muzik rasmi semasa pemerintahan kerajaan Majapahit yang wujud pada tahun 1293 hingga 1470 di Jawa.

Rangka kayunya dibuat daripada kayu keras kebiasaannya pokok nangka dengan kulit kambing yang ditarik menutupi permukaannya. Mempunyai pelbagai saiz di antara 6 ke 15 inci, saiz kompang 12 atau 13 inci menjadi pilihan ramai kerana saiznya yang padan dengan masyarakat kita.

Gendang memainkan peranan yang besar dalam seni dan budaya masyarakat Melayu. Dikenali dengan nama kendang dalam bahasa Jawa atau 'kendhang' oleh masyarakat Tausug di Filipina, masyarakat Melayu memang terkenal sebagai pemain gendang yang handal.

Gendang tertua yang pernah ditemui dipercayai dimainkan sejak abad ke 9 di kawasan sekitara Borobodur. Sama seperti kompang, binaanya juga memerlukan rangka kayu kukuh sama ada pokok nangka, kelapa atau cempedek dengan bahagian kulitnya pula diperbuat daripada kulit kerbau untuk mendapatkan bunyi yang padu atau kulit kambing, untuk bunyi lebih nyaring.

Gendang paling besar dalam mana-mana satu persembahan dinamakan sebagai gendang ibu atau gendang indung, menjadi salah satu instrumen penting dalam persembahan gamelan.

Salah satu alat muzik yang menghasilkan bunyi yang amat mudah dikenali kerana kenyaringannya, tak sah persembahan silat dilakukan tanpa serunai dimainkan. Wajib ada! Selain silat, upacara wayang kulit juga menggunakan melodi serunai sebagai penghias persembahan.

Mempunyai bermacam jenis bentuk dan jenis, beberapa jenis serunai yang ada serunai daun kelapa, batang padi, Kelantan, Aliran Utara dan beberapa jenis lagi. Bentuk serunai juga berbeza-beza mengikut pengukirnya serta bunyi yang ingin dihasilkan.

Dipercayai berasal daripada masyarakat Minang yang datang dari Sumatera Barat, alat ini turut juga digelarkan sebagai puput serunai. Boleh diperbuat daripada bermacam jenis sumber bahan seperti batang padi, kayu, buluh, tanduk kerbau atau daun kelapa, sukar sebenarnya memainkan serunai bagi mendapatkan bunyi yang diinginkan. Memang tabik hormat mereka yang mampu mainkan alat muzik ini.

Rebab sekiranya dilihat, sangat mirip dengan peralatan biola zaman moden. Menjadi salah satu instrumen paling penting dalam persembahan mak yong, menora dan wayang kulit - bunyi yang dihasilkan rebab mampu membuatkan kita rasa tenang dan damai.

Wujud banyak instrumen serupa di beberapa negara berbeza di seluruh dunia. Di Tanah Melayu kita ada rebab, di barat ada biola dan di China ada 'er hu.' Apa yang kita tahu, rebab yang ada di Tanah Melayu dipercayai datang daripada instrumen rebab yang dibawa pedagang Arab yang dinamakan sebagai 'rabab.'

'Rabab' pula dikatakan merupakan alatan muzik pertama yang menggunakan prinsip gesekan tali dengan menggunakan alat seperti busur, untuk menghasilkan melodi. Idea orang Arab menghasilkan instrumen ini kemudiannya diperkembangkan lagi oleh masyarakat Rom era Byzantine dan orang Greek, yang menghasilkan instrumen serupa bernama iyra.

Di antara semua peralatan muzik yang ada dalam senarai ini, gong layak dikatakan peralatan paling tua serta paling meluas penggunaannya. Bukan saja tamadun orang Melayu menggunakan peralatan ini, malahan kawasan sekitar China dan Vietnam turut sama menggunakan gong dalam upacara mereka. Apa yang boleh dikatakan, orang Asia merupakan pencipta gong terawal.

Dipercayai mula digunakan sekitar tahun 2000BC, gong terawal didapati wujud di kawasan sekitar Burma, China dan Jawa. Bagaimanapun, catatan terawal berkenaan fungsi gong hanya direkodkan di China sekitar tahun 500.

Menjadi salah satu objek mewah yang hanya mampu dimiliki golongan bangsawan zaman dahulu, bahan utama yang digunakan bagi membuat gong adalah logam gangsa yang perlu ditempa dengan tangan. Bagi membezakan bunyi yang terhasil, logam lain seperti perak, emas, timah atau tembaga akan diadunkan ke dalam gangsa tadi bagi mendapatkan bunyi yang lebih dalam atau lebih lembut.


Kenali Jenis Ular Berbisa Di Malaysia Serta Tips Berhadapan Dengannya

Ular memang menjadi mimpi ngeri bagi sesetengah manusia. Tapi bagi pencinta ular, ular sebenarnya adalah haiwan yang sangat unik dan menarik. Sehinggakan ada sesetengah penganut Hindu di India menganggap ular sebagai binatang suci dan menyambut sambutan tahunan festival ular yang dipanggil "Nag Panchami".

Bagi pengkaji haiwan, Malaysia adalah antara destinasi popular dalam memburu ular dan mempelajari pelbagai jenis ular. Antara ular yang popular di Malaysia adalah "otai" ular iaitu ular tedung selar. Jadi melalui artikel ini, penulis berharap anda semua dapat menimba ilmu tentang ular yang ada di negara kita sendiri.

Kami hanya akan menggunakan bahasa yang mudah difahami khas untuk bacaan awam.

Pertama sekali, apa yang anda perlu tahu ialah, fakta mengenai ular berbisa memiliki kepala berbentu tiga segi adalah tidak tepat. Ianya benar, tetapi tidak 100% tepat. Di malaysia masih terdapat ular berkepala bulat tapi memiliki bisa yang mampu membunuh manusia.

Hal ini perlu diperbetulkan supaya persepsi masyarakat tidak salah tentang ular dan pada masa sama mengelakkan kejadian tidak diingini terjadi. Penulis sangat khuatir sekiranya ada yang cuba memegang ular kepala bulat dan berakhir dengan memegang ular yang berbisa contohnya seperti ular karang dan ular katam.

Jadi, sila betulkan pemikiran anda bahawa tidak semua ular berkepala bulat itu selamat dipegang dan tidak semua ular berkepala tiga segi itu berbisa dan mematikan.

Ular karang adalah antara ular berkepala bulat dan memiliki bisa yang boleh menyebabkan kematian manusia dalam masa hanya lebih kurang 1 ke 3 jam. Biasanya ular ini memiliki warna-warna yang sangat terang (striking), menarik perhatian dan mudah dikesan oleh pandangan manusia.

Selain dipanggil sebagai ular karang, ada juga sesetengah negeri dalam Malaysia menggelarnya sebagai ular pantai.

Corak dan warna lain bagi ular pantai / ular karang

Ular ini biasanya suka duduk dan melepak di dalam lubang tanah, berteduh di bawah batu-batuan, celahan kayu dan daun. Panjang ular ini biasanya dalam lingkungan 30cm sahaja. Kecil dan comel tapi sangat berbisa. Terdapat juga ular karang yang lebih panjang, contohnya ular karang biru yang boleh membesar sehingga 180cm.

Namun habitat dan sifat-sifatnya masih sama dengan lain-lain ular karang. Jarang kedengaran kes manusia di patuk oleh ular jenis ini. Dalam 7 tahun kebelakangan ini hanya ada 1 kes manusia dipatuk oleh ini. Dan kes ini bukan berlaku dalam Malaysia.

Ular jenis ini sangat susah dijumpai. Sekiranya anda terjumpa, itu tanda anda adalah seorang yang sangat bertuah. Pemburu ular pun susah nak terjumpa dengan ular karang ni.

Peringatan : Ular karang biasanya disalah tafsir dengan ular susu dan (tidak terdapat di Malaysia). Selain nama ular karang, ada juga yang menggelarnya dengan nama ular matahari kerana warnanya yang terang.

Tips berhadapan : Ular karang bukanlah jenis ular yang aggresive. Sekiranya ia hadir berhampiran rumah anda (sangat susah berlaku), anda boleh cuba mengangkatnya perlahan-lahan menggunakan kayu ataupun penyepit reptilia khas untuk dibawa ke tempat yang lebih selamat.

Ular katam juga terdapat dalam pelbagai jenis. Tapi yang popular adalah ular katam kuning (ramai panggil katam belang atau katang) dan juga katam tebu (belang hitam putih). Ular katam sebenarnya tidak "aggresive" dan cuma bersifat "defensive" yang melampau. Sekiranya anda mengganggu ular ini, biasanya ular ini akan melarikan diri. Sekiranya anda mencuit ular ini dengan kayu, ia akan menggulungkan badannya dan menyembunyikan kepalanya.

Sekiranya anda terjumpa ular ini, biarkan ia lari jangan sesekali diusik. Racunnya amat berbisa dan mampu membuatkan anda kejang seluruh badan dalam masa tak sampai sejam.

Ular katam biasanya ditemui di kebun-kebun, kawasan berhampiran sungai dan hutan tebal. Ular katam juga seperti tedung selar, pemakan ular lain. Namun bezanya adalah ular katam juga boleh bertoleransi untuk memakan tikus, anak ayam dan haiwan-haiwan kecil lain.

Kata orang-orang tua, sekiranya ada bertemu dengan ular katam, anda perlu berhati-hati dengan kawasan sekeliling kerana kebiasaannya dimana ada ular katam, di situ ada ular tedung selar kerana dikatakan ular katam adalah makanan kegemaran ular tedung selar. Ini teori orang-orang tua sajalah.

Ular Punti aka Tiong yang selalu disangka Katam Tebu. Ular ini bisanya tidak kuat dan tidak mematikan

Perbezaan pada bentuk tubuh dan corak ular katam belang (kuning) dengan ular punti

Ular Katam Kepala Merah hampir menyerupai Ular Karang Biru. Bezanya adalah pada bentuk tubuh dan berwarna biru gelap seakan-akan kelabu/hitam.

Peringatan : Ramai yang tersalah mengenalpasti antara ular punti dengan ular katam kuning. Namun bagi anda yang tidak biasa dengan ular, jangan sesekali diganggu ular itu walaupun ianya hanya ular punti. Ular punti pun tetap memiliki bisa yang boleh membuatkan anda demam panas sekiranya dipatuk.

Petua berhadapan dengan ular katam : Jangan diusik walaupun ianya bersifat pemalu dan "cool". Kalau berada dekat dengan kawasan rumah anda, ketuk-ketuk tanah sehingga dia lari ke tempat lain.

Ular kapak juga adalah antara ular paling dibenci pekebun dan petani di Malaysia kerana sifatnya yang suka serang hendap dan bersembunyi sambil menunggu mangsa. Habitat ular ini bergantung pada warna dan jenis ular kapak tersebut.

Yang paling banyak ditemui Malaysia adalah jenis "ular kapak bodoh". Ia berwarna coklat dan corak kehitaman membuatkan amat susah untuk dikenal pasti apabila ular ini bersembunyi di dalam timbunan daun-daun kering.

Banyak kes patukan oleh ular ini adalah kerana kebanyakan mangsa tidak menyedari kehadiran ular itu dan ada diantaranya kerana mangsa terpijak ular kapak tersebut. Jadi anda perlu berhati-hati ketika berjalan di dalam kebun ataupun hutan. Pastikan anda tidak suka-suka hati berjalan di atas dedaunan kering, plastik PE tanaman, dan kawasan rimbun.

Ada juga ular kapak yang duduk di atas pokok. Warnanya pula adalah hijau yang menyerupai warna daun. Rupa bentuk untuk semua jenis ular kapak adalah hampir sama. Cuma warna dan corak tubuh dipengaruhi oleh habitat mereka.

Variasi Ular Kapak : Ular kapak gunung, ular kapak tokong, dan ular kapak ekor merah (hijau)

Sekiranya anda masuk ke hutan atau sedang melakukan aktiviti berkebun, biasakan diri anda membawa kayu untuk anda pastikan dulu bahawa tiada ular kapak sedang bersedia untuk menyerang hendap anda.

Tips berhadapan : Ular kapak tidak akan menyerang anda secara bertalu-talu seperti ular tedung. Taktikalnya lebih kepada menunggu mangsa. Kalau anda masuk ke hutan, kebun, ataupun hiking, bawa tongkat untuk anda kenalpasti dulu sesuatu lokasi itu selamat untuk dipijak ataupun tidak.

Kalau terjumpa berhampiran rumah anda, gunakan kayu atau ranting panjang untuk mengangkatnya. INGAT! pastikan anda guna objek PANJANG. Kerana ada juga spesis ular kapak yang boleh melompat tinggi sambil mematuk.

Ular kapak adalah antara ular berbisa di Malaysia yang paling pantas. Pastikan anda tidak main acah-acah dengannya. Kebanyakan pakar ular mengendalikan ular ini dengan menggunakan hook (cangkuk) atau sepit reptilia. Bukan dengan tangan kosong.

Gigitan ular kapak adalah antara yang paling menyakitkan berbanding ular-ular berbisa lain.

Sekiranya tersalah teknik pegang kepalanya, giginya yang panjang dan melengkung masih dapat menyuntik bisa pada tangan kita.

Ular tedung senduk atau lebih dikenali sebagai "cobra" adalah antara ular yang paling ditakuti rakyat Malaysia. Sebenarnya bisa ular ini adalah lebih lemah berbanding ular karang dan ular katam. Namun tetap berbahaya dan boleh menyebabkan kematian sekiranya tidak dirawat dengan kadar segera.

Ular tedung adalah sangat istimewa. Ia boleh mengikuti perkembangan zaman dan menyesuaikan diri dengan pelbagai jenis keadaan persekitaran termasuklah di kawasan-kawasan bandar besar.

Di Malaysia kebiasaanya ular tedung tinggal di kawasan-kawasan hutan, sawah padi, dan tapak-tapak binaan. Ia boleh hidup di dalam lubang tanah, timbunan batu, celahan pokok yang sudah mati dan bermacam-macam lagi. Hebat bukan?

Makanan utama ular tedung adalah tikus, biawak dan haiwan-haiwan kecil lain. Sebab itulah kita kerap mendengar kejadian ular tedung masuk rumah. Diantaranya yang menjadi punca utama ialah kehadiran tikus di rumah atau mungkin juga kerana ia terhidu ayam KFC bucket yang anda beli.

Anak ular tedung senduk (bercincin putih) yang dijumpai oleh pengguna Facebook

Ular tedung yang masuk ke rumah biasanya bersembunyi di tempat-tempat sempit seperti bawah peti ais, belakang pintu dan di celahan atau bawah almari. Sekiranya anda terserempak dengan ular tedung di dalam rumah anda, pertama sekali jangan bergerak. Ular tedung sangat sensitif dengan gerakan. Kemudian cubalah untuk hentak kaki (tapping) anda dengan perlahan. Biasanya ular tedung akan lari bila dia merasai getaran lantai.

Peringatan : Walaupun ular tedung bukanlah dikalangan ular yang pantas, namun anda perlu berhati-hati kerana patukannya boleh menyebabkan kematian. Malah terdapat ular tedung yang boleh menyemburkan bisanya ke mata manusia.

Antara salah satu cara untuk mengenalpasti tedung sembur ialah, tedung biasa memiliki bentuk bulat "cincin" di belakang kepalanya manakala tedung sembur, tidak memiliki bentuk bulat. Tapi tak semua begitulah, ini hanya petua dari orang yang mahir tentang ular sendiri.

Namun begitu, dikatakan anak-anak ular tedung ini, selalu menyemburkan bisanya walaupun bukan dari jenis tedung sembur. Ini berlaku kerana anak-anak ular tedung tidak mampu untuk mengawal kelenjar bisanya lagi. Jadi apabila ia berdengus, melimpah-limpah keluar bisa dari giginya angkara masih belum pandai kawal aliran bisa.

Tips berhadapan : Sekiranya anda tidak mahu tanggung risiko disembur bisa, pakai helmet yang ada visor. Kemudian gunakan kayu atau buluh panjang untuk menekan kepalanya. Kemudian telangkupkan besen atau baldi besar ke atasnya.

Atau kalau anda berani, lebih mudah sekiranya anda angkatnya (menggunakan sepit reptilia) terus ke dalam tong sampah hijau di hadapan rumah anda. Kemudian telefonlah jabatan perhilitan atau bomba untuk mengambilnya.

Inilah keunikan Malaysia. Negara kita ada banyak tedung selar. Kebanyakan rakaman National Geographic tentang ular tedung selar adalah dirakam di Malaysia dan Thailand. Ular tedung selar Malaysia memang sangat cantik pada masa sama mengerikan. Berwarna coklat gelap dan adakalanya berwarna kuning keemasan.

Biasanya kita boleh mengagak umur tedung selar daripada belang di badannya. Kalau belang di badannya kelihatan jelas dan terang, itu tandanya ia masih muda. Semakin tua, belang di badan ini akan semakin kurang kelihatan.

Pasti anda pernah dengar kisah bahawa ular tedung selar ini selalu mengejar manusia kan? Sebenarnya fakta ini adalah salah. Tedung selar sebenarnya adalah makhluk yang sangat 'defensive'. Biasanya dia tidak akan mengganggu atau mematuk makhluk yang tidak boleh dimakannya (besar dan tak muat mulut) melainkan ia merasa terancam.

Ular tedung selar akan menjadi 'aggresive' apabila anda sangat hampir dengan sarangnya ataupun pada musim mengawan. Dalam tempoh 10 tahun kebelakangan ini, tidak ada kes manusia yang mati dipatuk tedung selar kerana terserempak dengannya secara tidak sengaja. Biasanya kes patukan tedung selar ini adalah disebabkan mereka bermain dengannya, membelanya ataupun ada percubaan untuk menangkap dan membunuhnya.

Tedung selar paling kerap ditemui di ladang-ladang sawit dalam Malaysia. Antara khabar angin yang selalu didengari ialah "memang ramai peladang sengaja melepaskan tedung selar untuk membunuh tikus dalam ladang". Pernyataan ini adalah salah sama sekali. Kenapa? sebab tedung selar tidak makan tikus.

Tedung selar digelar "KING cobra" kerana sifatnya yang hanya makan ular-ular yang lain. Sebab itulah ia digelar sebagai "KING". Haiwan ini amat tidak sesuai untuk dijadikan peliharan. Pertama, kerana ia perlu diberi makan ular yang lain. Kedua kerana bisanya boleh membuatkan anda bukan sekadar mati pucuk, malah terus tersembam rebah ke liang lahad.

Tips berhadapan : Sebenarnya tiada tips terbaik berhadapan dengan ular ini. Pakar ular tedung selar pun belum tentu berani berhadapan dan bermain-main dengan ular "liar" yang berbeza-beza perangainya.

Namun sekiranya anda terserempak secara tidak sengaja dengan ular tedung selar, pertama sekali ialah keraskan tubuh anda. Jadilah seperti patung dan cuba untuk bertenang. Ular tedung selar tidak akan menyerang objek yang tidak bergerak. Kemudian perlahan-lahan undurkan diri sambil mata anda perlu fokus pada pergerakan ular tersebut.

Bila sudah berjaya menjarakkan diri anda melebihi 3 meter, kenalpasti dulu halangan-halangan yang mungkin ada disekeliling anda. Bila sudah yakin, larilah sekuat mungkin.

Pertama sekali, kenal pasti ular apa yang mematuk anda. Kalau boleh, bunuh sahaja ular itu dan bawa bersama-sama ke hospital. Jangan luangkan terlalu banyak masa dan tenaga untuk membunuhnya.

Kedua, anda perlu bertenang dan kurangkan pergerakan tubuh. Cuba untuk rilekskan badan anda, jiwa anda dan pemikiran anda.

Balut kawasan dipatuk dengan kain bersih ataupun bandage. Ini bagi mengelakkan anda dijangkiti kuman lain, mengelakkan pendarahan, dan mengurangkan tekanan darah pada kawasan tersebut.

Jangan cuba untuk sedut bisa. Atau jangan cuba untuk menyiat-nyiat tubuh anda di bahagian yang dipatuk menggunakan pisau untuk mengelakkan bisa merebak.

Jangan cuba pandu sendiri ke hospital. Suruh rakan, pasangan atau keluarga anda yang bawa anda ke hospital.

Sebolehnya terus ke hospital besar terdekat dengan kawasan anda. Jangan pergi ke klinik kesihatan mahupun klinik swasta. Klinik tidak menyimpan antivenom untuk patukan ular. Dan untuk pengetahuan anda, tidak semua hospital ada antivenom yang dikhaskan untuk ular tertentu.

1. Semua ular boleh berenang. Maka kalau anda terserempak ular, jangan larikan diri ke dalam air. Itu lebih mengeruhkan keadaan.

2. Ular tidak boleh bergerak pantas dari kebiasaannya di atas jalan tar (laluan kenderaan). Ular boleh bergerak pantas di atas rumput dan tanah. Dan ular seperti tedung selar, akan lebih pantas sekiranya memburu dalam air.

3. Ular ada tulang. Maka ular tidak boleh memusing-musingkan badannya (rotating) dengan melampau. Sebab itu pemain ular biasanya sudah tahu had pergerakan ular apabila kita memegang ekornya atau tengkuknya.

4. Serangan Ular sawa adalah lebih pantas berbanding ular tedung selar. Ramai yang menyangka ular sawa adalah spesis yang perlahan. Fakta ini salah sama sekali. Kalau jumpa tedung selar, jarak selamat adalah dalam lingkungan 2 ke 3 meter. Namun bagi ular sawa, jarak selamat adalah 4 ke 5 meter.

5. Tidak ada ular dalam dunia ini tidak takutkan manusia. Semua ular sebenarnya takutkan manusia dan sebolehnya mahu mengelak berjumpa manusia. Namun adakalanya ular-ular ini terpaksa, kerana habitatnya dimusnahkan oleh manusia sendiri.

6. Bukan semua ular berwarna hijau adalah tidak merbahaya. Selain ular daun, ular pucuk dan ular tikus (hijau), masih terdapat ular lain berwarna hijau yang sangat merbahaya. Antaranya ialah ular kapak hijau sumatera dan ular kapak ekor merah.

Salah satu petua yang paling popular adalah menaburkan belerang kuning di sekeliling rumah. Fungsi belerang ini adalah kerana baunya dibenci ular. Itu sahaja. Bukannya kerana ular terlampau takut akan belerang.

Selain itu, anda boleh menanam pokok limau purut atau limau kasturi berhampiran rumah anda. Pokok ini juga amat dibenci ular keranya baunya.

Membela haiwan peliharan seperti anjing dan kucing juga dapat menghindarkan rumah anda dimasuki ular. Pada masa yang sama menjadi penghapus haiwan perosak seperti tikus.

Dan paling penting sekali adalah menjaga kebersihan laman rumah anda.

Semua ular akan bertindak lebih ganas sekiranya terasa diancam dengan sentuhan, tubuhnya terluka, musim mengawan dan banyak faktor lain.

Tips di dalam artikel ini sekadar untuk ilmu pengetahuan dan bukan untuk dipraktikkan. Mana lah tahu tiba-tiba bangun tidur ternampak ular di sebelah, jadi anda sudah tahu apa patut dilakukan.

Perkara terbaik adalah, jauhkan diri daripada ular, perangkap ular itu sekiranya mampu, telefon bomba, RELA atau jabatan perhilitan dan biarkan tugas menangkap ular dilakukan oleh pakar berserta peralatan yang betul.


10 Kapal Kontena Terbesar Dunia

Industri Perkapalan Antarabangsa memainkan peranan besar dalam perdagangan barangan global, kira-kira sebanyak 90%. Menurut Dewan Perkapalan Antarabangsa, terdapat lebih daripada 50,000 kapal dagang yang beroperasi di lautan pada masa ini.

Kapal kontena adalah kapal kargo yang membawa muatan dalam bekas bersaiz besar berukuran 20 atau 40 kaki. Kapal kontena ini diklasifikasikan dalam pelbagai kategori berdasarkan kapasiti yang mampu dibawa. Terdapat tujuh jenis kapal kontena yang digunakan kini seperti Small Feeder, Feeder, Feedermax, Panamax, Post Panamax, New Panamax dan Ultra Large Cointainer Vessel (ULCV).

Pada tahun 1956, usahawan Malcolm McLean telah membangunkan kontena perkapalan moden buat pertama kalinya. Sejak itu, perlumbaan untuk membina kapal kontena paling efisien tidak pernah berhenti. Berikut adalah senarai kapal kargo terbesar di dunia pada masa ini.

Kapal MSC Diana milik Syarikat Perkapalan Mediterranean ini berukuran 399.9 meter panjang dan 58.8 meter lebar. Kapal kelas Pegasus ini mampu membawa 19,462 buah kontena dengan berat muatan 197,708 tan.

Kapal ini dibina pada tahun 2016 oleh Samsung Shipbuilding and Heavy Industries. Ia kini didaftarkan dan belayar di bawah Bendera Liberia.

Kapal Ultra Large Cointaner Vessel (UCLV) yang berada dalam kelas DNV GL ini dibina oleh Hyundai Heavy Industries di Mopko, Korea Selatan pada 2015. Pada waktu itu, MV Barzan memegang rekod sebagai kapal kontena terbesar. Tidak seperti kapal-kapal lain yang dimiliki dan dikendalikan syarikat China atau Jepun, kapal ini dimiliki oleh United Arab Shipping Company (UASC)

Kapal yang mampu membawa muatan seberat 199,744 tan ini mempunyai pelepasan karbon jauh lebih rendah berbanding kapal kontena kelas Maersk EEE dan ia merupakan pencapaian penting. Pelepasan karbon kapal ini hampir 50% kurang daripada had yang ditetapkan Pertubuhan Maritim Antarabangsa.

Kapal yang belayar di bawah Bendera Hong Kong ini merupakan satu lagi keajaiban yang dikendalikan oleh China Ocean Shipping Company Limited (COSCO). Kapal khusus untuk pengangkutan kontena ini dibina pada tahun 2018 oleh Waigaoqiao Shipbuilding. Kapal ini berukuran 399.8 meter dan selebar 58.7 meter.

Kapal ini merupakan salah satu daripada lima kapal kelas DNV GL di mana masing-masing dinamakan sempena buruj terkenal iaitu Taurus, Gemini, Virgo, Libra dan Sagittarius. Setiap daripada kapal ini mampu membawa 20,119 kontena dengan berat maksimum sebanyak 194,864 tan.

Kapal ini dibina pada bulan Mac 2017 oleh Samsung Heavy Industries di Geoje, Korea Selatan, untuk operator perkapalan Jepun, Mitsui O.S.K Lines. Enjin utama kapal ini ialah MAN B & W G95ME yang menyediakan kuasa maksimum sebanyak 82,440 kW. Ia mencukupi untuk memacu kapal ini pada kelajuan 22 knot.

Kapal ini mampu membawa sebanyak 20,170 kontena dengan berat maksimum 192,672 tan. Selain itu, kapal ini juga mempunyai pelbagai teknologi penjimatan tenaga yang maju termasuk cat geseran rendah di bawah air, kemudi bercekapan tinggi dan kipas yang ditambah baik bagi mengurangkan rintangan air dan menjimatkan penggunaan bahan api.

Kapal yang belayar di bawah bendera Panama ini dikendalikan oleh kumpulan Ocean Network Express (ONE) dari Jepun. Kapal yang dihasilkan oleh Imabari Shipbuilding Company Limited di Saijo ini mempunyai ukuran 400 meter panjang dan 58.5 meter lebar.

Dengan berat maksimum 189,766 tan, kapal ini mampu memuatkan 20,182 buah kontena. Ia beroperasi di laluan perdagangan Asia-Eropah Utara. Kapal MOL Truth ini juga mempunyai pelbagai teknologi seperti kapal MOL Triumph dan mampu mengurangkan pelepasan karbon sehingga 30%.

Ini adalah sebuah lagi kapal kargo raksasa yang mampu membawa muatan maksimum sebanyak 218,000 tan. Kapal ini berukuran 400 meter panjang dan 58.8 meter lebar, lebih panjang daripada empat padang bola sepak yang digabungkan.

Ia dibina pada tahun 2018 oleh Imabari Shipbuilding di limbungan kapal Saijo untuk syarikat kargo Taiwan iaitu EVERGREEN. Kapal gergasi yang belayar di bawah bendera Panama ini tidak mempunyai kelebihan dari segi kelajuan dengan rekod maksimum sejauh 11.4 batu nautika sejam.

Kapal ini merupakan yang pertama dari 11 kapal kontena Generasi Kedua Maersk kelas Triple E. Kapal yang dibina oleh Daewoo Shipbuilding dan Marine Engineering ini mampu membawa muatan sebanyak 20,568 buah kontena.

Walaupun secara rasminya kapal itu ditetapkan membawa muatan sebanyak 19,630 kontena sahaja, Maersk Line berjaya mengubah reka bentuknya supaya mampu membawa lebih daripada 20,000 kontena. Kapal berukuran 399 meter panjang dan 58.8 meter lebar ini mempunyai had muatan maksimum sebanyak 192,672 tan.

Kapal yang dinamakan sempena pengarang dan juruterbang Perancis, Antoine De Saint Exupery, ini dibina oleh Hanjin Heavy Industries and Construction di Filipina. Kapal yang mampu membawa 20,954 kontena ini merupakan kapal kontena terbesar berlayar di bawah bendera Perancis.

Kapal ini mempunyai ukuran 400 meter panjang dan 59 meter lebat ini mampu membawa muatan maksimum seberat 202,684 tan. Kapal ini dilancarkan pada tahun 2017 dan mula berkhidmat pada Februari 2018 untuk French Asia Line 1 (FAL-1), laluan laut terpanjang yang menghubungkan Asia ke Eropah Utara.

Kapal ini juga mesra alam dengan menggunakan enjin generasi baru yang mampu mengurangkan penggunaan minyak sehingga 25%. Ia juga mempunyai sistem penapis dan lampu UV untuk merawat air ballast bagi melindungi kepelbagaian biologi laut.

Kapal kargo terbesar di China ini mampu membawa 21,237 buah kontena. Ia mempunyai ukuran 400 meter panjang dan 58.6 meter lebar. Dibina pada 2018 oleh China State Shipbuilding Corporation (CSSC), kapal ini kemudian dipindahkan ke COSCO.

Untuk prestasi optimum dan kecekapan bahan bakar, kapal ini dilengkapi dengan Turbochargers ABB yang membantu ia mencapai kelajuan maksimum 22 batu nautika sejam. Kapal ini mampu membawa muatan maksimum sehingga 199,000 tan metrik.

Di tempat pertama, kapal OOCL Hong Kong menjuarai kategori kapal kontena terbesar dunia dan merupakan satu keajaiban kejuruteraan. Kapal ini merupakan kapal pertama yang melepasi tahap 21,000 muatan kontena.

Dibina oleh Samsung Heavy Industries di limbungan Geoje, kapal ini mampu membawa muatan sebanyak 21,413 buah kontena. Kapal ini mempunyai ukuran 399.87 meter panjang dan 58.8 meter lebar dengan kedalaman berukuran 32.5 meter.

Kapal ini mula beroperasi pada bulan Mei 2017 di laluan pergadangan Asia Timur-Eropah Utara dan belayar di bawah bendera Hong Kong. Menurut OOCL, kapal gergasi ini dihasilkan disebabkan Perjanjian Perdagangan Bebas ASEAN antara China dan Hongkong.

Gelaran kapal kontena terbesar di dunia kini dipegang oleh kapal yang baru siap dibina iaitu MSC Gulsun. Kapal ini mampu membawa sebanyal 23,756 unit TEU (kontena 20 kaki) pada satu-satu masa.

Kapal yang mempunyai ukuran 400 meter panjang dan 61.5 meter lebar. Ia dilengkapi dengan sistem pembekalan moden dan sistem pembersihan gas ekzos yang mengeluarkan zarah-zarah halus dari pelepasan ekzos selepas pembakaran bahan api.

Beberapa hari yang lalu, Pelabuhan Tanjung Pelepas menjadi pelabuhan pertama di Asia Tenggara yang menerima kapal kontena MSC Gulsun ini semasa pelayaran sulungnya ke rantau ini.


Jules Brunet - Pegawai Tentera Sebenar di Sebalik Filem "The Last Samurai"

Tidak ramai yang mengetahui kisah di sebalik filem The Last Samurai lakonan Tom Cruise yang popular pada tahun 2003. Watak Kapten Algren yang dibawa Cruise sebenarnya berdasarkan watak nyata seorang pegawai tentera Perancis bernama Jules Brunet.

Pada abad ke-19, Jepun adalah sebuah negara tertutup dan hubungan dengan dunia luar adalah amat terbatas. Namun, semuanya berubah apabila seorang komandan laut Amerika iaitu Matthew Perry muncul di pelabuhan Tokyo dengan armada kapal-kapal moden pada tahun 1853.

Buat pertama kalinya, Jepun terpaksa membuka dirinya ke dunia luar. Setahun kemudian, Jepun menandatangani Perjanjian Kanagawa yang membenarkan kapal-kapal Amerika untuk berlabuh di pelabuhan Jepun. Amerika juga telah menubuhkan pejabat konsulatnya di Shimoda.

Keadaan ini mengejutkan Jepun dan seterusnya memisahkan negara ini sama ada ia harus dimodenkan seperti negara lain atau kekal tradisional. Hasil pepecahan ini, berlakunya Perang Boshin yang juga dikenali sebagai Revolusi Jepun pada tahun 1868-1869.

Di satu pihak, tokoh-tokoh berkuasa cuba membaratkan Jepun dengan memulihkan kuasa Maharaja Meiji. Di pihak bertentangan pula ialah pemerintahan Shogun Tokugawa yang ingin meneruskan pemerintahan tentera elit Samurai yang memerintah Jepun sejak tahun 1192.

Walaupun pemimpin Shogun Tokugawa iaitu Yoshinobu bersetuju untuk menyerahkan kuasa kepada maharaja, peralihan damai itu menjadi ganas apabila Maharaja diyakinkan untuk mengeluarkan keputusan bagi membubarkan penguasaan Tokugawa itu.

Protes yang ditunjukkan Shogun Tokugawa telah menyebabkan berlakunya perang. Pada waktu itu, Jules Brunet sudahpun berada di Jepun ketika perang mula tercetus.

Dilahirkan pada 2 Januari 1838 di Belfort, Perancis, Jules Brunet telah memulakan kerjaya ketenteraannya dalam pasukan artileri (meriam). Dia mula terlibat dalam perang semasa campur tangan Perancis di Mexico dari 1862-1864 di mana dia dianugerahkan Légion d'honneur, penghormatan tertinggi ketenteraan Perancis.

Pada tahun 1867, pemerintahan Shogun Tokugawa telah meminta pertolongan dari Napoleon III (anak saudara Napoleon Bonaparte) yang memerintah Empayar Perancis Kedua untuk memodenkan tentera mereka. Brunet adalah pakar artileri yang dihantar bersama satu pasukan penasihat tentera Perancis yang lain.

Kumpulan itu ditugaskan untuk melatih tentera baru Shogun tentang cara menggunakan senjata dan taktik moden. Malangnya bagi unit tentera baru itu, perang saudara tercetus hanya setahun kemudian antara kerajaan Shogun dan kerajaan Maharaja.

Jules Brunet, duduk dua dari kiri bersama Samurai ketika Perang Boshin

Pada 27 Januari 1868, Brunet dan Kapten Andre Cazeneuve, mengiringi Shogun dan tenteranya berarak ke ibu kota Kyoto. Tujuan mereka adalah untuk menghantar surat kepada Maharaja untuk menarik balik keputusannya melucutkan kekuasaan Shogun Tokugawa.

Namun, tentera Shogun itu tidak dibenarkan masuk dan ditahan oleh tentera pembesar Satsuma dan Choshu yang merupakan dalang di sebalik keputusan Maharaja Meiji. Tentera Satsuma dan Choshu kemudian diarahkan untuk melepaskan tembakan ke arah tentera Shogun.

Kejadian itu merupakan konflik pertama dalam Perang Boshin yang dikenali sebagai Pertempuran Toba-Fushimi. Walaupun Shogun mempunyai kekuatan seramai 15,000 orang berbanding tentera Satsuma-Choshu yang hanya berjumlah 5,000 sahaja tetapi mereka mempunyai satu kelemahan kritikal iaitu kelengkapan senjata.

Tentera Shogun ketika itu menggunakan senjata yang ketinggalan zaman seperti pedang dan tombak manakala tentera Maharaja pula menggunakan senjata yang lebih moden seperti senapang patah, meriam dan senapang Gatling.

Pertempuran itu berlangsung selama empat hari dan kemenangan berpihak pada tentera Maharaja. Ini menyebabkan ramai pembesar Jepun untuk beralih arah dari pihak Shogun kepada Maharaja Meiji. Jules Brunet dan Laksamana Shogun, Enomoto Takeaki, telah melarikan diri ke utara ke ibu kota Edo (kini Tokyo) menaiki kapal perang Fujisan.

Ketika ini, negara-negara asing termasuk Perancis bersumpah untuk menjadi berkecuali dalam konflik ini. Maharaja Meiji yang kembali berkuasa memerintahkan penasihat Perancis untuk pulang kerana mereka melatih musuh-musuhnya iaitu tentera Shogun Tokugawa.

Walaupun kebanyakan rakannya bersetuju tetapi Brunet enggan. Dia memilih untuk tinggal dan berjuang bersama Tokugawa dan menyatakan hasratnya itu melalui surat yang ditulisnya kepada Napoleon III.

Sehingga hari ini, tidak diketahui motif sebenar mengapa Brunet bertindak sedemikian. Jika dilihat dari wataknya, Brunet mungkin terkesan dengan semangat ketenteraan Samurai Tokugawa dan merasakan adalah tugasnya untuk membantu mereka. Walau apapun, dia kini dalam bahaya tanpa perlindungan daripada kerajaan Perancis.

Di Edo, tentera imperial sekali lagi menang besar apabila Yoshinobu selaku pemimpin Shogun Tokugawa membuat keputusan untuk tunduk kepada Maharaja dengan menyerahkan kota itu. Kini, hanya pasukan kecil tentera Shogun yang masih terus bertempur.

Walaupun begitu, Laksamana Shogun, Enomoto Takeaki, masih enggan menyerah diri dan menuju ke utara dengan harapan mendapat kerjasama dari suku Samurai Aizu. Mereka menjadi teras kepada Gabungan Utara yang disertai baki pembesar-pembesar yang enggan tunduk kepada Maharaja.

Gabungan itu terus berjuang dengan berani menentang kuasa imperial di Utara Jepun. Malangnya, mereka juga turut kalah kerana tidak mempunyai senjata moden menjelang November 1868.

Brunet dan Enomoto kemudian melarikan diri pula ke utara Hokkaido. Di sini, pemimpin Tokugawa yang tersisa menubuhkan Republik Ezo yang meneruskan perjuangan mereka menentang kuasa maharaja. Walaupun Brunet memilih pihak yang besar kemungkinan untuk kalah tetapi menyerah bukanlah satu pilihan.

Pertempuran besar terakhir Perang Boshin berlaku di bandar pelabuhan Hakodate, Hokkaido. Peperangan ini berlanjutan selama setengah tahun dari Disember 1868 hingga Jun 1869. Kira-kira 7,000 tentera Maharaja bertempur melawan 3,000 pemberontak Tokugawa. Sekali lagi disebabkan jurang teknologi senjata, pihak Tokugawa kalah walaupun sudah melakukan yang terbaik.

Sebagai pejuang berprofil tinggi di pihak yang dianggap pemberontak, Brunet kini antara orang paling dikehendaki di Jepun. Mujurlah, sebuah kapal Perancis berjaya membawanya keluar dari Hokkaido tepat pada masanya. Dia dibawa ke Saigon, Vietnam, sebelum kembali ke Perancis.

Walaupun kerajaan imperial Jepun menuntut Brunet menerima hukuman kerana sokongannya terhadap Shogun dalam perang, kerajaan Perancis tidak melakukannya kerana kisah Brunet telah mendapai sokongan orang ramai.

Enam bulan kemudian, dia dimasukkan semula dalam Tentera Perancis dan menyertai Perang Franco-Prussian dari 1870-1871 di mana dia menjadi tawanan ketika Pengepungan Metz.

Brunet terus memainkan peranan penting dalam ketenteraan Perancis. Sementara itu, bekas rakannya Enomoto Takeaki telah diampunkan dan dinaikkan pangkat kepada Timbalan Laksamana Angkatan Tentera Laut Imperial Jepun. Dia kemudian menggunakan pangkatnya untuk mempengaruhi kerajaan Jepun untuk mengampunkan Brunet.

Dalam 17 tahun seterusnya, Jules Brunet telah dinaikkan pangkat sebanyak beberapa kali. Dia mempunyai karier hebat sebagai seorang tentera sehinggalah kematiannya pada tahun 1911. Walaupun kisahnya tidak diceritakan dengan begitu tepat dalam filem The Last Samurai tetapi ia merupakan peringatan hebat untuk dirinya.